ROSMAH TERUS MELAKAR SEJARAH….

 Rosmah Mansor semalam disiasat SPRM selama 5 jam berkaitan SRC International, anak syarikat 1MDB yang kemudian diletakkan di bawah Kementerian Kewangan berhubung siasatan atas dakwaan pernah menyalurkan dana berjumlah RM42 juta ke akaun peribadi suaminya, bekas Perdana Menteri Najib Razak.

 Ini adalah kali pertama dalam sejarah negara di mana isteri seorang bekas Perdana Menteri disiasat SPRM atas dakwaan berkaitan rasuah.

 Sebelum ini, Rosmah juga mencatat beberapa sejarah tersendiri yang tidak pernah dilakukan oleh mana-mana isteri Perdana Menteri yang lain.
Antaranya, beliau merupakan isteri Perdana Menteri  Malaysia tunggal yang pernah dikesan suka berbelanja mewah, melakukan banyak pembaziran, memiliki barang kemas dan perhiasan yang mahal-mahal ketika suaminya sedang berkuasa.

 Beliau juga satu-satunya isteri Perdana Menteri yang menggelarkan dirinya sebagai First Lady dan amat terghairah dengan gelaran itu.

 Tiada isteri Perdana Menteri lain, kecuali Rosmah yang kerap kali terbang ke sana sini menggunakan jet eksekutif kerajaan tanpa ditemani oleh suaminya.

 Baru-baru ini, ketika serbuan pihak polis setelah suaminya hilang kuasa, sejumlah 284 kotak mengandungi beg tangan mewah yang dipercayai miliknya dirampas daripada kondo yang didiami oleh anaknya.

 Selain itu, sejumlah 37 beg lagi yang mengandungi barang kemas dan intan pertama juga turut ditemui yang nilainya masih lagi sedang dikira oleh pihak polis.

 Penemuan itu segera mengingatkan kita kepada Imelda, isteri bekas diktator Filipina, Ferdinand Marcos yang mempunyai sejumlah lebih 3,000 pasang kasut mahal yang ditemui setelah suaminya berjaya digulingkan.

 Selepas disiasat oleh SPRM, tidak mustahil selepas ini Rosmah akan turut didakwa dan dihukum penjara.

 Sekali lagi, jika itu berlaku, catatan sejarah Rosmah terus meningkat.

 Pendeknya, catatan sejarah yang bakal ditempa oleh Rosmah nanti akan menjadi kenangan zaman berzaman generasi negara kita dan tidak mungkin ada sesiapa yang lain mampu atau teringin untuk menandinginya.
(ShahbudinHusin 06/06/2018)

0

0

votes
Article Rating
Kongsikan artikel ini


JAMINAN YANG MELEGAKAN…..

Hari ini adalah hari pertama Peguam Negara yang baru, Tommy Thomas memulakan tugas dan memasuki pejabatnya.

 Di sebalik kontroversi perlantikannya yang sudah pun reda ketika ini, ikrar beliau untuk menjadikan pengurusan prosiding jenayah terhadap dakwaan salah laku jenayah dalam skandal 1MDB sebagai keutamaannya, sudah tentu menambah kelegaan buat kita semua.

 “Semua sama di sisi undang-undang dan tidak ada sesiapa akan terlepas.

 “Tidak akan ada cubaan menutup kes,” tambahnya lagi.

 Jaminan dan ikrar Tommy itu selaras dengan mandat yang rakyat berikan kepada Pakatan Harapan untuk mentadbir negara melalui keputusan pilihanraya pada 9 Mei lalu.

 Pilihan rakyat memberi undi kepada Pakatan Harapan antaranya adalah kerana mereka sudah hilang keyakinan kepada BN dalam mengendalikan skandal 1MDB dan mahukan kerajaan baru ini menguruskannya dengan penuh tanggungjawab.

 Dalam hal ini, Tommy nampaknya faham tentang kehendak rakyat itu dan ikrar beliau untuk mendakwa mereka yang terlibat dalam skandal 1MDB sebagai keutamaan, sambil memberi jaminan tiada sesiapa akan terlepas daripadanya, ia adalah ibarat suluhan cahaya yang akan menerangi pentadbiran kerajaan pimpinan Tun Mahathir Mohamad ini dalam fas-fasa seterusnya.

 Ikrar itu juga menggambarkan Perdana Menteri amat yakin dengan kemampuan serta kebolehan Tommy dan sebab itulah beliau dipilih untuk memikul tugas dan tanggungjawab sebagai Peguam Negara yang baru ini.

 Mengimbas kembali skandal 1MDB, ia bukan saja berkaitan banyaknya jumlah wang yang disonglap, tetapi juga tentang sekian ramai yang terlibat dan percubaan menutup serta membersihkan mereka yang bersalah secara terang-terangan tanpa ada perasaan mahu kepada kuasa rakyat yang sedang memerhati.

 Dengan mandat rakyat menolak BN dan memberi kuasa kepada Pakatan Harapan, kerajaan baru ini tidak boleh sama sekali mengabaikan kehendak rakyat itu.

 Rakyat memberi undi kerana mereka mahu semua yang terlibat dalam skandal 1MDB, kecil atau besar, makan duit berjuta atau berbilion, bersubahat, cuba menutup, melindungi atau bersama-sama dalam semua kecurangan lain berkaitan dengannya, hendaklah didakwa dan dihukum dengan sewajarnya.

 Mengabaikan keinginan rakyat itu bermakna memberi risiko kepada kelangsungan kerajaan Pakatan Harapan dalam pilihanraya yang seterusnya.

 Bersama jaminan dan ikrar Tommy ini, rakyat kini semakin tidak sabar menanti episod atau perkembangan seterusnya selepas ini.
(ShahbudinHusin 07/06/2018)

0

0

votes
Article Rating
Kongsikan artikel ini


APA ZAHID HAMIDI MAHU JUMPA TUN MAHATHIR?

 Pagi tadi, bekas Timbalan Perdana Menteri yang juga Pemangku Presiden UMNO, Ahmad Zahid Hamidi mengunjungi Perdana Menteri, Tun Mahathir Mohamad di pejabatnya di Putrajaya.

 Ini bermakna Zahid Hamidi menjadi pemimpin ketiga pembangkang yang datang bertemu Tun Mahathir selepas Pakatan Harapan berjaya menumbangkan BN dalam pilihanraya 9 Mei lalu.

 Sebelum ini Presiden Pas, Hadi Awang bersama Menteri Besar Terengganu, Ahmad Shamsuri Mokhtar serta Mustaffa Ali dan Ketua Menteri Sarawak, Abang Johari Abang Haji Openg juga turut mengunjungi Tun Mahathir.
Tidak dipastikan apa perbincangan antara rombongan Hadi  Awang dengan Tun Mahathir, tetapi Abang Johari bertindak membawa keluar PBB meninggalkan BN selepas beberapa hari pertemuannya dengan Perdana Menteri itu.

 Dalam hal berkaitan, apa Zahid Hamidi mahu bila beliau juga mengambil langkah mahu bertemu dengan Tun Mahathir?
Adakah Zahid Hamidi sekadar datang untuk mengucapkan tahniah atas kemenangan Pakatan Harapan dan kembalinya semula Tun Mahathir sebagai Perdana Menteri buat kali kedua?

 Atau beliau datang untuk meminta maaf atas keterlanjuaran atau kebiadapan mulutnya menghina Tun Mahathir dengan mengatakan Perdana Menteri itu mempunyai nama sebenar dalam kad pengenalan biru sebagai “Mahathir anak lelaki Iskandar Kutty” yang gagal dibuktikannya sehingga kini?
Mungkinkah juga kunjungan Zahid Hamidi untuk “minta nyawa”  daripada Tun Mahathir terhadap kemungkinan kes-kes lama atau semasa beliau menerajui Kementerian Dalam Negeri akan diselongkar oleh kerajaan baru Pakatan Harapan?

 Adakah Zahid Hamidi datang untuk mendapat kepastian daripada Tun Mahathir sama ada namanya turut disenaraihitamkan untuk ke luar negara?

 Tidak mustahilkah juga Zahid Hamidi datang untuk membawa sesuatu mesej daripada bekas bossnya, Najib Razak yang kini sedang disiasat polis dan SPRM serta bakal didakwa tidak berapa lama lagi?
Apa pun kemungkinan di sebalik kedatangan Zahid Hamidi bertemu Tun Mahathir ini, yang nyata cara Perdana Menteri menyambut bekas Timbalan Perdana Menteri itu berbeza dengan ketika beliau menerima kunjungan Hadi Awang.

 Ketika menyambut Hadi Awang, Tun Mahathir berdiri di depan pintu, manakala ketika menerima Zahia Hamidi, beliau hanya berdiri di depan meja kerjanya saja.

 Apa makna semua itu?

 Lebih daripada itu, ketika bergambar dengan Hadi Awang, Perdana Menteri jelas nampak gembira dan tersenyum, tetapi wajahnya ketika bergambar dengan Zahid Hamidi tampak masam mencuka dan tidak ceria.

 Aduhhhh….
Lebih malang lagi, berita dan gambar kunjungan Zahid Hamidi itu juga tidak dimasukkan dalam Facebook dan Twitter milik Tun Mahathir – sekurang-kurangnya setakat jam 5.09 petang ini – sebagai hebahan awam sebagaimana yang dilakukannya selepas bertemu dengan Hadi Awan sebelum ini.
Hanya Zahid Hamidi yang memuatkan gambar pertemuan itu dalam media sosial miliknya.

 Lu fikirlah sendiri Zahid Hamidi…
(ShahbudinHusin 07/06/2018)

0

0

votes
Article Rating
Kongsikan artikel ini


TUN MAHATHIR MULA "PASANG PAGAR", BN AKAN SEMAKIN SUKAR UNTUK BERKUASA
SEMULA

 Di sebalik rayuan Pemangku Presiden UMNO, Zahid Hamidi dan ketegasan Pakatan Harapan Sarawak menolak sebarang bentuk kerjasama dengan PBB, Abang Johari Abang Haji Openg akhirnya tetap dengan keputusan membawa parti itu keluar meninggalkan BN.

 Tindakan Presiden PBB ini hanya selangkah saja lagi untuk beliau membawa PBB bekerjasama secara rasmi dengan kerajaan Pusat pimpinan Tun Mahathir Mohamad, kalau pun barangkali untuk membawa parti yang ada 13 kerusi Parlimen itu menyertai Pakatan Harapan akan memerlukan lebih banyak masa lagi.

 Meskipun ketika ini Pakatan Harapan Sarawak menolak sebarang bentuk kerjasama dengan PBB, khususnya kerana parti itu juga dikaitkan dengan Taib Mahmud ketika menjadi Ketua Menteri Sarawak dahulu, tetapi lama-kelamaan keperluan kepada kerjasama itu pasti sukar ditolak.
Harus diingat bahawa politik ialah “game of numbers” dan siapa yang lebih angkanya, maka dialah yang menang. Dalam keadaan sekarang, memang Pakatan Harapan sedang menguasai kerajaan dengan 122 kerusi berbanding BN yang ada hanya 79, Pas 18 dan Bebas 3, tetapi melakukan suatu usaha sehingga PBB keluar BN, ia adalah suatu tindakan politik yang bijaksana.

 Dengan keluarnya PBB daripada BN, gabungan itu kini hanya tinggal  66 kerusi Parlimen saja lagi. Dari segi jumlah kerusi, PBB adalah komponen kedua terbesar selepas UMNO yang mempunyai 54 Ahli Parlimen.

 Lebih daripada itu, ketiadaan PBB juga akan menambah-sukarkan lagi BN untuk kembali berkuasa dalam PRU15 akan datang.

 Lebih parah lagi buat BN jika selepas ini semua parti komponen di Sawarak turut mengikut jejak langkah PBB itu.

 Sebelum ini, berikutan BN hilang kuasa buat pertama kalinya dalam pilihanraya 9 Mei lalu, tiga parti di Sabah iaitu PBRS, UPKO dan LDP sudah pun mengumumkan keluar BN.

 Tanpa sokongan daripada parti-parti di Sarawak, manakala Warisan sudah menjadi dominan di Sabah menenggelamkan UMNO, BN menjelang pilihanraya lima tahun akan datang bukan saja jadi semakin mengecil, bahkan akan dilihat sebagai gabungan yang hanya mewakili parti-parti Semenanjung semata-mata.
Dengan realiti seperti itu, lebih-lebih lagi jika kepimpinan UMNO dan BN selepas ini terus dibayangi serta dikaitkan dengan Najib Razak yang terpalit dengan skandal rasuah terbesar di dunia, harapan BN untuk kembali mendapat sokongan rakyat pasti saja ternampak lebih sukar.

 Tidak kira siapa pun Presiden UMNO selepas ini, baik atau pun Zahid Hamidi Tengku Razaleigh Hamzah, BN tetap berada di laluan sukar penuh berduri.

 Makna kata, kepantasan Tun Mahathir meyakinkan  Abang Johari untuk menjalin kerjasama dengan kerajaan Pakatan Harapan, seterusnya sehingga membawa keluar PBB meninggalkan BN, selain tindakan bijak, ia  juga memperlihatkan bagaimana Tun Mahathir sedang “memasang pagar”  untuk menghalang BN daripada kembali berkuasa semula.

 Walaupun Tun Mahathir dijangka akan berundur dua tahun lagi untuk menyerahkan kuasa Perdana Menteri kepada Anwar Ibrahim, beliau nampaknya sedang mempersiapkan untuk Pakatan Harapan berkuasa dengan lebih lama lagi selepas ketiadaannya.
(ShahbudinHusin 07/06/2018)

0

0

votes
Article Rating
Kongsikan artikel ini


TIGA RAKYAT MALAYSIA PALING DIKEHENDAKI KETIKA INI

Semua mereka ini diketahui rapat dengan bekas Perdana Menteri, Najib Razak.
Sampai bila mereka ini mahu bersembunyi dan melarikan diri?
Yang pasti dunia ini semakin sempit buat mereka.
(ShahbudinHusin 09/06/2018)

0

0

votes
Article Rating
Kongsikan artikel ini


UMNO SUDAH MULA LESU…..

Tanda-tanda riwayat UMNO akan berakhir dan ia tidak mampu bertahan tanpa dibantu kuasa wang, nyata semakin terserlah sekarang  ini.
Cukup sebulan sejak UMNO yang merupakan tunjang BN kehilangan kuasanya pada pilihanraya 9 Mei lalu, aktiviti UMNO sepanjang Ramadan ini boleh dikatakan terhenti sama sekali.
Jika sebelum ini, bulan Ramadan merupakan bulan yang sibuk bagi pemimpin UMNO menjalankan pelbagai aktiviti seperti majlis berbuka puasa dengan ahli peringkat cawangan atau akar umbi, berbuka puasa bersama anak yatim atau fakir miskin, memberi bantuan kepada masjid dan surau dan sebagainya, semua itu terhenti dengan tiba-tiba seiring dengan gugurnya kuasa yang dipegang sejak lebih 60 tahun yang lalu.
Ramai kawan-kawan di beberapa bahagian UMNO mengeluh tentang kelesuan program sepanjang Ramadan kali ini dan ia sangat berbeza berbanding tahun-tahun sebelumnya.
“Ramadan kali ini, kami hanya berbuka puasa di rumah masing-masing saja bersama keluarga.
“Tidak saja ketua bahagian tidak menganjurkan majlis berbuka puasa atau menghulurkan bantuan kepada cawangan-cawangan untuk mengadakan majlis yang sama, pemimpin UMNO peringkat nasional yang kini sudah bertaraf bekas menteri juga tidak lagi mengadakan sebarang majlis di bulan Ramadan ini, ujar beberapa kenalan dalam UMNO yang sempat dihubungi.
Kali ini, kata mereka, tiada lagi program berbuka puasa sama ada di peringkat bahagian atau pemimpin bahagian turun ke cawangan-cawangan seperti sebelumnya, malah rata-rata pemimpin bahagian seperti menghilangkan diri, meskipun tahun ini merupakan tahun pemilihan bagi UMNO.
“Sudah tentu kami juga tidak lagi menerima duit raya daripada pemimpin-pemimpin bahagian sebagaimana sebelum ini,”  kata mereka lagi.
Perkembangan ini menunjukkan pemimpin UMNO di semua peringkat nampaknya tidak sedia mengeluarkan wang poket sendiri untuk tujuan mengadakan program, waima atas nama kebajikan dan sedekah di bulan Ramadan sekali pun.
Hal ini memperlihatkan bahawa UMNO selepas ini bakal ketandusan program di seluruh negara untuk mendekati rakyat kerana tidak ada sesiapa yang mahu mengeluarkan belanja sendiri bagi menggerakkan parti.
“Jika tanpa program di akar umbi dan pemimpin UMNO di peringkat bahagian hanya “goyang kaki”  dengan jawatan mereka, bagaimanakah parti itu mampu bangkit melawan kerajaan Pakatan Harapan yang sedang berkuasa sekarang?”  soal seorang ketua cawangan UMNO ketika berbual-bual dengannya.
Dalam perkembangan yang sama, melihat kepada kemungkinan UMNO akan ketandusan program itu, kecenderungan mereka beralih kiblat dengan menyertai Bersatu atau PKR jelas semakin meningkat sekarang ini.
Bukan saja sudah sekian ramai pemimpin peringkat timbalan ketua bahagian, naib ketua bahagian atau bekas-bekas pemimpin bahagian mengambil keputusan menyertai Bersatu atau PKR, malah lebih ramai ketua-ketua  UMNO cawangan di seluruh negara yang dilihat menunjukkan minat mengalih kiblat politik mereka selepas Hari Raya Aidil Fitri nanti.
Mereka rata-rata melihat zaman gelap UMNO sudah pun bermula dan parti itu bukan saja tidak semewah dulu, bahkan tiada apa-apa yang menarik lagi untuk berjuang melaluinya.
Kata mereka, UMNO sudah jadi ibarat orang kaya yang tiba-tiba jatuh bankrap dan tiada sumber kewangan yang menyebabkannya sukar untuk menyesuaikan diri dengan kehidupan seperti orang biasa.
Selama ini pemimpin UMNO hidup mewah kerana projek-projek segera yang diperolehi melalui hubungan dengan menteri dan perdana menteri, tetapi setelah tiada lagi kuasa, semua pergantungan itu hilang dengan sendirinya.
Meskipun kebanyakan pemimpin atasan UMNO masih lagi kaya dan bertaraf jutawan, tetapi sudah tentu mereka tidak akan mengeluarkan wang poket sendiri untuk diperuntukkan kepada bahagian-bahagian kerana tidak pasti sama ada BN boleh menang lagi atau tidak dalam pilihanraya yang akan diadakan lima tahun datang.
Kedudukan BN turut semakin mengecil dan tergugat untuk kembali berkuasa dengan keluarnya PBB daripada gabungan itu dan tidak mustahil akan disusuli oleh lain-lain parti di Sarawak juga.
Lama-kelamaan, tambah mereka lagi, tanpa sebarang aktiviti dan program serta tiada sesiapa yang sanggup mengeluarkan belanja untuk parti, UMNO akan dilupakan dan perlahan-lahan akan mati dengan sendirinya.
Teori RAHMAN akhirnya terbukti benar di mana Perdana Menteri terakhir daripada UMNO yang berkuasa ialah N iaitu Najib, malah kerana kepimpinan dan skandal yang melingkari N jugalah yang menyebabkan parti itu sedang menebas laluannya sendiri untuk menuju ke tanah perkuburan.
(ShahbudinHusin 08/06/2018)

0

0

votes
Article Rating
Kongsikan artikel ini


DUDUK DIAM-DIAM ADALAH LEBIH BAIK BUAT NAJIB…

Kebelakangan ini Najib Razak terlihat sangat aktif dalam memberi respon terhadap beberapa perkara yang dibangkit, diputus atau didedahkan oleh kerajaan baru Pakatan Harapan.
Setiap kali sesuatu perkara itu diambil tindakan, barangkali kerana beliau ketika ini ada banyak masa sejak tidak lagi bergelar Perdana Menteri dan tidak boleh pula untuk ke luar negara, beliau dengan pantas akan tampil dengan jawapan balasnya.
Baik mengenai bayaran yang dibuat oleh Kementerian Kewangan bagi melangsaikan hutang 1MDB sebagaimana yang didedahkan oleh Menteri Kewangan, Lim Guan Eng, perjanjian merugikan di mana kerajaan membayar sehingga hampir  90 peratus sedangkan kerja hanya dilakukan pada tahap 13 peratus  bagi projek paip saluran gas, pembatalan beberapa projek atau apa saja yang diputuskan oleh kerajaan Pakatan Harapan pimpinan Tun Mahathir Mohamad, semuanya akan mengundang reaksi daripadanya.
Cuma, dalam kes-kes tertentu seperti isterinya Rosmah Mansor turut dipanggil SPRM untuk memberi keterangan, waran tangkap yang dikeluarkan terhadap Jho Low dan  menghilangnya Musa Aman serta Jamal Mohd Yunos ke luar negara saja yang tidak disentuhnya setakat ini.
Dalam sekian banyak  reaksi itu, Najib masih cuba menunjuk baik dengan menasihatkan agar politik dendam tidak diamalkan oleh kerajaan baru, selain apabila projek-projek tertentu dibatalkan seperti Keretapi Laju Kuala Lumpur – Singapura atau HSR, ECRL dan MRT3, beliau juga cuba memberi gambaran indah mengenai kebaikannya.
Selain itu, Najib juga menyentuh bagaimana projek-projek lain yang diperkenalkannya seperti sambungan LRT dan MRT telah memberi manfaat yang banyak kepada rakyat.
Perlukah Najib terus bersuara menjawab setiap perkara yang diputuskan oleh kerajaan sedangkan beliau sudah meletakkan jawatan daripada UMNO dan BN, manakala pimpinan barunya seperti Zahid Hamidi dan Hishammuddin Hussein lebih suka berdiam diri saja?
Apakah Najib benar-benar tidak mengamalkan politik dendam selama ini?
Adakah Najib masih mahu mempertahankan hutang yang tinggi atau kos projek yang tidak munasabah bagi semua itu?
Najib sebenarnya adalah pemimpin yang gagal. Beliau dilingkari terlalu banyak skandal, mengkayakan diri sendiri dan keluarga secara keterlaluan dan menjadikan negara dibebani hutang yang tinggi selama 9 tahun era pemerintahannya sebelum ini.
Skandal 1MDB saja sudah cukup membuatkan namanya menjadi sebutan di seluruh dunia dan dengan beberapa perbicaraan berkaitan skandal itu akan dibicarakan tidak lama lagi, kebusukan salah lakunya yang selama ini terlindung di sebalik kuasa dan jawatan Perdana Menteri  yang disandangnya pasti akan membuatkan lebih ramai menggeleng kepala terhadapnya.
Lagi kerap beliau cuba mempertahankan dirinya dengan selalu tampil menjawab atau memberi reaksi terhadap apa yang diputuskan kerajaan, ia sama sekali tidak menjadikannya kelihatan sebagai orang baik dan dipandang mulia oleh umum.
Malah, ia akan lebih mengingatkan orangramai kepada skandal 1MDB dan Jho Low yang dikaitkan dengannya. Juga akan mengingatkan orangramai kepada Rosmah yang suka bermewah, 284 kotak beg tangan mewah dan 37 beg mengandungi barang kemas yang baru-baru ini berjaya dirampas serta tidak lupa kepada anak tirinya, Riza Aziz yang tiba-tiba menjadi kaya dan mampu menjadi penerbit filem di Hollywood, sekaligus memiliki banyak kondo mewah di Amerika serta London.
Najib bukanlah seperti Tun Mahathir yang sentiasa dihormati, dipandang tinggi dan kata-katanya didengari, meskipun selepas tidak lagi menjadi Perdana Menteri pada 2003 dahulu. Tun Mahathir memiliki semula kelebihan itu kerana beliau tiada skandal, tidak pernah disiasat, tidak dihalang ke luar negara dan tidak pernah mencuri wang negara.
Sebaliknya, semua elemen buruk itu dikaitkan atau terkait dengan Najib sama ada secara langsung dan tidak langsung.
Najib juga bukanlah Anwar Ibrahim yang ada jiwa perjuangan yang kukuh dan kental dalam dirinya. Najib adalah pemimpin manja yang menang semua jawatan dalam UMNO selama ini dengan percuma.
Maka, terus bersuara, lebih-lebih lagi cuba menyanggah apa yang dilakukan oleh kerajaan baru dan Tun Mahathir yang berjaya menumbangkannya pada pilihanraya 9 Mei, tidak lagi memberi sebarang makna kepada pengembalian maruah dirinya.
Maruah diri Najib kini sedang diperhitung melalui siasatan dan mungkin pendakwaan yang bakal dihadapinya tidak lama lagi.
Lebih baik ketika ini beliau menumpukan perhatiannya kepada kes-kes yang bakal dihadapinya di mahkamah serta kemungkinan hukuman yang bakal diterimanya, selain menggunakan masa terluang yang ada untuk merenung kembali kesilapan-kesilapan masa lalunya.
Untuk menjawab atau memberi reaksi terhadap apa jua yang dilakukan oleh kerajaan baru sekarang, biarlah ia dilakukan oleh pimpinan baru yang kini menerajui UMNO dan BN.
Tidak wajar Najib mengganggu tugas dan peranan mereka seolah-olah beliau masih lagi Presiden UMNO dan Pengerusi BN.
Berdiam diri atau duduk diam-diam adalah lebih baik baginya. Terus bersuara, selain mengingatkan kembali kepada skandal demi skandalnya, juga akan menambahkan lagi kebencian ramai terhadapnya.
Lebih buruk jika skandal yang dikaitkan dengan Najib lebih banyak yang terdedah lagi bersama kekerapannya bersuara dan memberi reaksi itu.
Najib harus ingat, rakyat menolak UMNO dan BN adalah kerana benci dengan salahlaku dan deretan skandal ciptaannya. Namanya saja, jangankan orang biasa, ahli UMNO pun kalau boleh tidak mahu menyebutnya lagi.
(ShahbudinHusin 09/06/2018).

0

0

votes
Article Rating
Kongsikan artikel ini


RAKYAT AKAN LEBIH SAYANG JIKA PERBELANJAAN RAJA DAPAT DIBENTANG DI
PARLIMEN

Di mana salahnya apabila blogger A Kadir Jasin mendedahkan tentang perbelanjaan sebanyak RM256.9 juta bagi seorang Raja untuk tempoh selama 16 bulan?
Adakah mendedahkan jumlah perbelanjaan itu mewajarkan beliau disiasat polis kerana dianggap menghina dan menghasut kebencian rakyat terhadap Raja-Raja Melayu?
Salah dan silapnya – jika ada – tidak lain ialah kerana kerajaan BN selama ini tidak menjadikan perbelanjaan Raja sebagai sesuatu yang perlu diketahui oleh rakyat jelata.
Suatu ketika dahulu saya pernah berbuka puasa di kediaman Anwar Ibrahim di Bukit Damansara dan dalam perbualan bersama beberapa yang lain di meja makan, beliau ada melahirkan kebimbangan tentang set pinggan mangkuk serta sudu garpu Yang Dipertuan Agong ketika itu yang ditempah khas dan disalut dengan emas.
Sekiranya, kita mengamalkan seperti apa yang berlaku di England dan Eropah misalnya,  di mana semua perbelanjaan Raja dibentang, dibahaskan dan didedahkan di Parlimen, pendedahan A Kadir Jasin, malah sungutan Anwar itu barangkali tidak berbangkit sama sekali atau tidak perlu dijadikan isu oleh sesiapa.
Apabila perbelanjaan Raja sudah menjadi keperluan Parlimen, bermakna ia adalah telus dan terbuka, boleh disiarkan dalam media dan diketahui oleh seluruh rakyat jelata.
Dalam konteks Malaysia, kita memang memerlukan Raja-Raja Melayu, malah kedudukan itu sudah pun dijamin oleh Perlembagaan. Tidak ada sesiapa yang dapat mengubah kedudukan itu.
Cuma, sesuai dengan dunia terbuka dan kedudukan rakyat yang semakin cerdik sekarang ini, isu-isu berkaitan Raja ini hendaklah ditangani dengan bijaksana serta disesuaikan dengan perkembangan semasa.
Lebih-lebih lagi, kerajaan yang memerintah sekarang adalah Pakatan Harapan yang tentunya mahu menzahirkan sesuatu yang lebih baik untuk semua, termasuk mengukuhkan lagi kedudukan Raja-Raja Melayu.
Oleh itu, kerajaan baru ini boleh memulakan inisiatif agar setiap tahun perbelanjaan Yang Dipertuan Agong harus dibentangkan di Parlimen, manakala perbelanjaan Sultan atau Raja di peringkat negeri pula hendaklah dibentangkan di DUN masing-masing.
Dengan yang demikian, semua perbelanjaan Sultan dan Raja adalah dalam pengetahuan rakyat pada setiap tahun serta tidak berbangkit lagi rakyat tidak mengetahui butiran dan jumlahnya.
Dalam sebuah negara demokrasi, apatah lagi masyarakatnya berbilang kaum seperti Malaysia ini, langkah menjadikan Parlimen sebagai institusi tertinggi untuk membentangkan perbelanjaan Agong dan DUN untuk perbelanjaan Sultan dan Raja, dengan sendirinya akan menjadikan kedudukan Raja-Raja Melayu lebih dihormati serta dipandang tinggi.
Tahun demi tahun hingga akhir zaman, tidak ada sebab lagi untuk rakyat tidak menambah rasa sayang mereka kepada Raja sebagai payung negara.
Berbanding tulisan A Kadir Jasin berkenaan perbelanjaan Agong itu, sikap yang ditunjukkan oleh Shahidan Kassim yang melawan titah Raja dalam soal perlantikan Menteri Besar Perlis serta mempersoalkan tindakan baginda dan mempersenda maksud murka, ia sebenarnya adalah kebiadapan yang lebih terang lagi nyata.
Jika mahu dikata ada elemen menghina dan menghasut untuk membenci Raja, Shahidanlah orangnya dan bukan A Kadir Jasin.
(ShahbudinHusin 10/06/2018)

0

0

votes
Article Rating
Kongsikan artikel ini


ZAHID HAMIDI SEMAKIN TIDAK DIPERLUKAN, TAPI BUANG MASA & DUIT SAJA KU
LI JADI PRESIDEN UMNO

Suara penolakan terhadap Zahid Hamidi untuk menerajui UMNO semakin kuat kedengaran sejak kebelakangan ini.
Secara asasnya, bekas Timbalan Perdana Menteri itu langsung tidak diyakini mampu mencipta keajaiban dan membawa UMNO kepada kemenangan dalam PRU15 yang akan diadakan lima tahun akan datang.
Malah dengan keputusan Hishammuddin Hussein tidak bertanding sebarang jawatan pada pemilihan UMNO 30 Jun nanti, kelibat Zahid Hamidi tambah tidak diyakini lagi.
Jika Hishammuddin dilihat sedia memikul tanggungjawab atas kekalahan UMNO dalam PRU14 dengan tidak menawarkan diri bertanding apa-apa jawatan, Zahid Hamidi sebagai pemimpin nombor dua ketika pilihanraya lalu yang menyebabkan BN kehilangan kuasa sepatutnya menjadi pemimpin kedua selepas Najib Razak yang harus mengundurkan diri.
Oleh kerana Zahid Hamidi paling kuat membela Najib, termasuk mendakwa berjumpa dengan waris keluarga Diraja Arab Saudi yang dikatakan  “menderma” RM2,600 juta kepada Najib, adanya beliau sebagai Presiden UMNO selepas ini tidak menjadian parti itu berbeza dengan sebelumnya.
Ia hanya menjadikan UMNO pimpinan Zahid Hamidi nanti terus dibayangi oleh wajah Najib yang merupakan Presiden terburuk dalam sejarah parti itu.
Lebih menambahkan ketidakyakinan ahli UMNO terhadap Zahid Hamidi ialah berikutan tindakan beliau berjumpa Tun Mahathir Mohamad yang antaranya meminta nasihat Perdana Menteri bagaimana untuk menguruskan UMNO selepas ia ditolak dalam pilihanraya baru-baru ini.
Bagaimanakah seorang bakal Presiden boleh meminta nasihat musuh politik UMNO tentang cara menguruskan parti?
Perkembangan terbaru ini dan kekurangan yang ada pada Zahid Hamidi sekaligus melonjakkan nama Tengku Razaleigh Hamzah untuk ditonjolkan bagi menerarajui UMNO.
Apa yang menarik, sokongan terhadap Ku Li ini turut melimpah datangnya daripada pemimpin-pemimpin muda dalam UMNO itu sendiri.
Kalau sebelum ini pemimpin muda dalam UMNO sering bercakap soal “peremajaan parti” dan mahu peluang diberi kepada golongan muda, mereka kini nampaknya sudah beralih kepada “penuaan parti”  dengan cuba memikat seorang tua yang sudah berusia 81 tahun untuk memulihkan parti itu.
Semuanya itu berlaku kerana mereka melihat bagaimana Pakatan Harapan boleh memenangi pilihanraya, meskipun calon Perdana Menteri yang ditonjolkan sudah mencecah 93 tahun usianya.
Memang Ku Li ada ketokohan dan kewibawaan tersendiri, malah beliau beberapa cuba bertanding jawatan Presiden UMNO ketika era kepimpinan Tun Abdullah Badawi dan Najib sebelum ini.
Malangnya, semua usaha dan percubaan Ku Li itu ditolak oleh ahli UMNO sendiri dengan antara lain alasannya ialah Pak Lah dan Najib yang menerajui UMNO ketika itu lebih muda berbanding bekas Menteri Kewangan itu.
Alih-alih kini orang tua itu juga diletakkan harapan menggunung untuk membawa kemenangan.
Bukankah jika sebelum ini lagi Ku Li dijadikan Presiden UMNO, kebarangkalian BN tidak kalah dalam pilihanraya 9 Mei lalu lebih cerah?
Tetapi, semuanya sudah terlambat. Hanya setelah banyak benjolan di dahi kerana terhantuk palang di atas kepala, barulah pemimpin muda dalam UMNO sedar bahawa mereka selama ini lebih kerap berjalan dengan meninggi berbanding menunduk diri.
Kalau pun Ku Li akhirnya berjaya menerajui UMNO selepas ini, beliau sebenarnya belum tentu mampu atau berjaya mencipta kejayaan dalam pilihanraya akan datang.
Kesukaran pertama ialah kerana Najib telah menjadikan UMNO terlalu rosak sehingga ia dipandang begitu jijik oleh orang Melayu sendiri. Memulihkan kembali keyakinan mereka tidaklah semudah mengubati panau atau kurap dan cukup dengan ceramah dan kata-kata saja, apatah lagi jika Tun Mahathir  berjaya menampilkan sebuah pentadbiran yang menggembirakan rakyat dalam tempoh lima tahun sehingga PRU15 akan datang.
Yang kedua, BN ketika ini sudah mula berpecah dan mengecil dengan beberapa parti di Sabah dan Sarawak mula meninggalkan gabungan itu.
Dalam keadaan itu, bagaimanakah Ku Li mampu mencipta keajaiban yang mampu menghasilkan kemenanga buat BN?
Jika Ku Li masih ada cita-cita untuk menjadi Perdana Menteri, barangkali menduduki kerusi Presiden UMNO adalah laluan yang lurus ke arah cita-citanya itu.
Bagaimanapun – maaf cakap – dalam keadaan UMNO yang sudah rosak teruk dan BN tidak lagi stabil ketika ini, selain parti itu sendiri sedang mencari-cari pemimpin yang banyak wang dan sedia mengorbankan kekayaannya, kesedian Ku Li untuk menerajui UMNO tidak lebih merupakan tindakan membuang masa serta  wangnya saja.
(ShahbudinHusin 10/06/2018)

0

0

votes
Article Rating
Kongsikan artikel ini


APAKAH NAJIB BENAR2 YAKIN TIDAK BERSALAH?

Wahhh…bukan main tinggi lagi keyakinan Najib Razak kononnya beliau tidak bersalah dalam siasatan kes 1MDB yang sedang dihadapinya!!
Apakah sandaran Najib kepada keyakinannya itu?
Adakah beliau benar-benar yakin tidak bersalah atau sekadar untuk memujuk hatinya sendiri?
Bolehkah kenyataan Perdana Menteri, Tun Mahathir Mohamad semalam yang menyatakan kerajaan perlu mendapatkan bukti kukuh terlebih dahulu sebelum mendakwa Najib di mahkamah sebagai asas keyakinannya bahawa beliau tidak bersalah?
Hakikatnya, kenyataan Tun Mahathir itu bukanlah bermakna tiada bukti terhadap salah laku dan skandal melibatkan dirinya, cuma bukti-bukti yang ada perlu diperkemaskan agar tidak tidak mudah dipatahkan oleh peguam-peguam yang tentunya dibayar mahal oleh Najib ketika perbicaraan nanti.
Tidakkah dalam apa juga kes, bukti kukuh memang perlu dikumpul terlebih dahulu sebelum memulakan pendakwaan?
Sabarlah dulu Najib….jangan cepat sangat melahirkan keyakinan tidak bersalah sebelum siasatan selesai dan pendakwaan pula belum bermula lagi!!
Segala-galanya belum berakhir lagi.
Sebelum ini, pada November 2017 lalu, Najib juga dengan yakin mengatakan Tun Mahathir tidak akan berjaya menyingkirkannya sebagai Perdana Menteri.
Tetapi, apa jadi akhirnya pada keputusan pilihanraya 9 Mei lalu?
Siapa yang tersingkir dan siapa yang kini menduduki kerusi Perdana Menteri?
Jika pada pilihanraya lalu, orang yang berjaya menyingkirkannya ialah Tun Mahathir, Najib harus ingat orang yang bersungguh-sungguh mahu menangkap dan mengheretnya ke mahkamah berkaitan skandal 1MDB juga adalah Tun Mahathir yang disokong oleh majoriti rakyat.
Apakah Najib fikir Tun Mahathir akan gagal dalam misi yang seterusnya?
(ShahbudinHusin 11/06/2018).

0

0

votes
Article Rating
Kongsikan artikel ini


DUA KENYATAAN MELEGAKAN…..

Selepas Tun Mahathir Mohamad berkata beliau akan kekal sebagai Perdana Menteri selagi rakyat memerlukan khidmatnya, Anwar Ibrahim yang dinamakan sebagai penggantinya pula tampil menyatakan bahawa tiada tempoh masa baginya untuk mengambil alih kedudukan itu.
Kedua-dua kenyataan ini tentu saja memberi kelegaan kepada kita semua.
Bermakna, antara Tun Mahathir dan Anwar seperti sudah ada persefahaman bahawa proses penggantian dan peralihan kuasa tidak perlu dilakukan dengam tergesa-gesa.
Apatah lagi, melihat kepada kerosakan teruk keadaan negara yang ditinggalkan Najib Razak, kebebasan dan ruang masa yang cukup seharusnya diberikan kepada Tun Mahathir bersama kabinet untuk melakukan kerja-kerja pemulihan itu.
Sudah tentu, jika tempoh masa tertentu atau dua tahun saja diberikan kepada Tun Mahathir, ia agak tidak adil baginya yang kini sudah pun mencecah 93 tahun usianya.
Setidak-tidaknya, Tun Mahathir harus diberikan peluang menghabiskan khidmatnya sehingga penggal PRU14 ini berakhir dan Anwar boleh menggantinya selepas PRU15 akan datang.
Tidak harus ada sebarang paksaan agar Tun Mahathir segera melakukan serahan kuasa dalam tempoh dua tahun misalnya, begitu juga tidak patut ada desakan agar Anwar cepat-cepat mengambil alih kuasa.
Biar Tun Mahathir melakukan proses pemulihan dengan tenang, agar dengannya Anwar juga dapat mengambil alih negara ini dalam keadaan yang lebih baik lagi.
(ShahbudinHusin 11/06/2018).

0

0

votes
Article Rating
Kongsikan artikel ini


BERAPA BANYAK NAJIB ADA RUMAH UNTUK MENYIMPAN HASIL CURI 1MDB?
BAGAIMANA DENGAN DI LUAR NEGARA?

 Dalam langkah yang memberi satu lagi kejutan kepada rakyat Malaysia, sebuah banglo yang dikaitkan dengan Najib Razak di Presint 10, Putrajaya telah diserbu dan digeledah oleh pihak polis semalam.

 Dalam penggeledahan ke atas banglo yang dikenali sebagai “rumah selamat”  itu, puluhan barangan berjenama yang diisi dalam dua kotak besar telah dirampas oleh Unit Siasatan Jenayah Penggubahan Wang Haram, PDRM.
Semua barangan yang dirampas itu di banglo itu dipercayai dibeli dengan wang daripada 1MDB.

 Banglo tersebut hanya terletak kira-kira 200 meter dari Seri Perdana, kediaman rasmi Perdana Menteri yang sebelum ini diduduki Najib dan Rosmah Mansor.
Dengan penemuan serta penggeledahan satu lagi kediaman yang di dalamnya tersimpan beg tangan dan barang-barang yang dipercayai ada kaitan dengan salah laku Najib, persoalan kini ialah berapa banyak rumah sebenarnya yang ada yang mungkin digunakan untuk menyimpan hasil kekayaan yang ada kaitan dengan bekas Perdana Menteri terburuk dalam sejarah negara?

 Sebelum ini, selain Seri Perdana dan kediaman peribadi Najib di Jalan Duta, tiga kondo mewah di Pavilion Residences di Jalan Bukit Bintang yang dua daripadanya adalah milik anak-anaknya, turut diserbu oleh pihak polis.

 Dalam serbuan itu, sejumlah 35 beg yang mengandungi wang tunai dalam 26 matawang berjumlah RM114 juta telah dirampas, selain 37 beg lagi mengandungi jam tangan dan intan permata yang sedang dalam proses mentaksir jumlahnya serta 284 kotak berisi beg tangan mewah yang juga sedang dinilai harga setiap satunya.

 Apakah selepas ini ada lagi banglo atau kondo lain yang dikaitkan dengan Najib bakal diserbu atau digeledah pihak polis?

 Adakah Najib turut mempunyai beberapa kediaman di luar negara yang mungkin juga merupakan “gudang”  tempat menyimpan barang-barang miliknya yang dibeli hasil curi skandal 1MDB?
Jika ada dan ia dalam pengetahuan pihak polis, bilakah serbuan dan penggeledahan di luar negara itu akan dilakukan?

 Bagaimana pula dengan banglo atau kondo yang mungkin dimiliki oleh anak tiri Najib, Riza Aziz yang sebelum ini namanya disebut secara langsung antara terlibat dalam skandal 1MDB serta merupakan rakan seperdosaan (ayat yang selalu digunakan oleh Allahyarham Sanusi Junid) bersama Jho Low?

 Ke mana Riza Aziz menghilang sejak bapa tirinya kehilangan kuasa  dan tidak lagi menjadi Perdana Menteri?

 Bilakah beliau akan ditangkap dan adakah namanya turut termasuk dalam senarai merah Interpol?
(ShahbudinHusin 12/06/2018)

0

0

votes
Article Rating
Kongsikan artikel ini


NAJIB "BAPA KEHANCURAN" UMNO/BN

 Selepas PBB mengumumkan keluar BN beberapa hari lalu, kini tiga lagi parti yang membentuk kerajaan negeri Sarawak – PRS, PDP dan SUPP – turut mengambil langkah yang sama.

 Tindakan empat parti ini secara langsung menjadikan BN Sarawak terbubar dengan sendirinya dan BN Pusat tiada lagi cengkaman di negeri tersebut.

 Walaupun empat parti berkenaan memutuskan untuk membentuk gabungan sendiri yang dinamakan Gabungan Parti Sarawak atau GPS, tetapi mereka berjanji untuk bekerjasama dengan kerajaan Pakatan Harapan di peringkat pusat yang kini dipimpin Tun Mahathir Mohamad.

 Dengan yang demikian, selepas Sabah ditakluk oleh Warisan pada pilihanraya 9 Mei lalu, Sarawak juga bukan lagi dibawah pentadbiran BN.

 Di Sabah sebelum ini, tiga parti komponen BN iaitu PBS, PBRS dan UPKO lebih dulu mengumumkan keluar BN sebaik saja Pakatan Harapan berjaya mengambil alih Putrajaya.

 Dalam erti kata lain, BN dengan sendirinya sudah kehilangan kerusi simpanan tetapnya yang selama ini dibanggakan di Sabah dan Sarawak.

 Bersama empat parti Sarawak yang meninggalkan BN itu, mereka juga membawa keluar 19 kerusi Parlimen bersamanya.

 Selain empat parti di Sarawak dan tiga parti di Sabah, myPPP di Semenanjung juga turut mengumumkan keluar BN.
Perkembangan terbaru ini secara tidak langsung menyebabkan BN jadi semakin mengecil dan dipinggirkan secara perlahan-lahan oleh komponennya sendiri.

 Semuanya kerana mereka tidak sanggup lagi berada bersama BN yang sudah tiada kuasa di peringkat persekutuan.

 Dalam BN kini hanya tinggal UMNO, MCA, MIC dan Gerakan saja. Itu pun belum dapat dipastikan berapa lama empat parti ini mampu bertahan untuk terus bersama dalam BN.

 Ini sekaligus menjadikan BN sebenarnya semakin sukar untuk menghadapi Pakatan Harapan, apatah lagi untuk memungkinkannya kembali berkuasa dalam PRU15 yang dijangka pada 2023 nanti.

 Tanpa sokongan Sabah dan Sarawak dan di Semenanjung pula berpecah-pecah, BN boleh dikata hampir tiada harapan langsung untuk mengalahkan Pakatan Harapan.

 Dalam hal ini, Tengku Razaleigh Hamzah seharusnya hendaklah berfikir 1000 kali sebelum memutuskan mahu merebut jawatan Presiden UMNO dalam pemilihan pada 30 Jun mendatang ini.

 Dalam keadaan BN semakin sukar untuk menang, lebih baik Ku Li lupakan saja hasrat untuk menjadi Presiden UMNO kerana ia hanya membuang masa dan wangnya saja.

 Malah jika BN kalah lebih teruk dalam PRU15 nanti, nama Ku Li akan lebih tercemar dan tercatat dengan buruk dalam sejarah negara.

 Apa pun, apa yang berlaku kepada UMNO dan BN ini adalah kesalahan mutlak Najib Razak yang merupakan bekas Presiden UMNO paling buruk dengan deretan skandal yang menyebabkan rakyat membencinya serta menolak UMNO dan BN.

 Di tangan Najib, bukan saja UMNO kehilangan kuasa buat pertama kali sejak penubuhannya, malah sedang menuju kubur kematiannya.

 Jika bapanya, Tun Razak dikenang sebagai bapa pembangunan, anaknya Najib akan tertulis sebagai bapa kehancuran UMNO dan BN.

 Ditangannyalah  UMNO hilang kuasa, ditangannya jugalah BN menuju kematiannya dan kerana karenah kepimpinannyalah  menyebabkan negara ini hampir rosak binasa.

 Mujur Tun Mahathir yang sudah 15 tahun bersara sedia untuk kembali  jadi penyelamat kepada negara ini.

 Andai kata Najib tidak dikalahkan, sejarah negara akan datang mungkin menyaksikan wujudnya pembinaan sebuah muzium beg tangan mewah yang pertama di dunia.
(ShahbudinHusin 12/06/2018).

0

0

votes
Article Rating
Kongsikan artikel ini


CEPATNYA BUAT PUSINGAN U?

Sebelum PRU 14 – Ibrahim Abu Shah berkata, negara ini akan hancur hanya dalam tempoh dua tahun jika pentadbiran negara diambil alih oleh Pakatan Harapan.
“Tengok  manifetso mereka sudah cukup,  banyak perkara yang bercanggah dan hanya berkaitan dengan kepentingan perubadi.
“Apa tujuan mereka nak jatuhkan Najib Razak. Bukankah ia lebih bersifat personal, dendam dan marah,” katanya dalam ucapan di Dewan Negara.
Selepas PRU 14 – hanya kira-kira sebulan sebaik BN kalah dan Pakatan Harapan mentadbir negara, orang yang sama, Ibrahim Abu Shah memaklumkan Kelab UMNO Pesara Kanan Kerajaan Malaysia membuat keputusan membuang perkataan UMNO pada nama kelab tersebut.
Katanya, kelab itu kini hanya dikenali Kelab Pesara Kanan Kerajaan Malaysia sahaja.
“Semalam kelab ini mengadakan mesyuarat agungnya dan memutuskan membuang perkataan UMNO dalam perlembagaannya serta mengambil pendirian menyokong kerajaan pada hari ini tanpa berbelah bagi.
“Dulu BN dan kini kita beri sokongan kepada kerajaan Tun Mahathir Mohamad. Full stop,” tegasnya.
Aikkk…cepatnya buat u-turn?
Meskipun dalam entiti yang berbeza, tetapi cepatnya beliau bersuara sebaik kerajaan bertukar tangan tentu agak menghairankan sesiapa.
Selain sebagai bekas Naib Canselor UiTM dan merupakan ahli jawatankuasa Kelab Pesara Kanan Kerajaan Malaysia serta Ahli Dewan Negara, Ibrahim Abu Shah juga ialah Ahli MT UMNO yang mempengerusikan Biro Pendidikan parti itu.
Apakah selepas ini, kalau pun tidak mengundurkan diri daripada UMNO, nada suaranya dalam pelbagai jawatan yang disandangnya akan turut berubah sama?
(ShahbudinHusin 13/06/2018)

0

0

votes
Article Rating
Kongsikan artikel ini


MENGAPA LETAK JAWATAN?

Pengerusi SPR, Hashim Abdullah dilapor memendekkan tempoh perkhidmatannya di badan pengendali pilihanraya itu dengan tarikh terakhirnya berkhidmat ialah 1 Julai depan.
Beliau mula dilantik sebagai Pengerusi SPR pada Januari 2016.
Kenapa Hashim letak jawatan lebih awal?
Selepas pilihanraya pada 5 Mei lalu yang menyaksikan Pakatan Harapan berjaya menumbangkan BN, Perdana Menteri, Tun Mahathir Mohamad menegaskan, kerajaan akan mengambil tindakan terhadap Hashim jika terbukti beliau ada melakukan kesalahan tertentu sepanjang proses pilihanraya itu.
Sekiranya terbukti terdapat kesalahan dilakukannya, tindakan akan diambil mengikut undang-undang negara, kata Tun Mahathir.
Pada pilihanraya lalu, bukan saja isu persempadanan kawasan pilihanraya, proses penamaan calon dan pengiraan undi yang menjadi kritikan umum, bahkan pengumuman keputusan yang seolah-olah dilewatkan sehingga jam 5.00 pagi juga menjadi perbualan ramai.
Gambaran umum ialah SPR dilihat sangat condong untuk memberi kelebihan kepada Najib Razak, UMNO dan BN.
Bagaimanapun, dengan kuasa rakyat dan izin Tuhan, Pakatan Harapan akhirnya berjaya menumbangkan BN.
Adakah kerana kenyataan Tun Mahathir itu menyebabkan Hashim angkat kaki lebih awal dari SPR?
(ShahbudinHusin 13/06/2018)

0

0

votes
Article Rating
Kongsikan artikel ini


NAJIB SALAH, APA YANG BERLAKU KEPADA UMNO KINI ADALAH BALA TUHAN,
BUKANNYA UJIAN

Apabila Najib Razak menyifatkan apa yang berlaku kepada UMNO ketika ini sebagai ujian dan menuntut semua anggota parti meneruskan perjuangan, walaupun sedang berhadapan dengan ujian getir, beliau sebenarnya telah memberi tafsiran yang salah dan mengelirukan.
Kedudukan UMNO ketika ini – jika diteliti – bukanlah suatu ujian, tetapi merupakan bala yang berpunca daripada kepimpinan Najib yang curang dan penuh skandal.
Selepas kalah pilihanraya dan ramai ahli UMNO keluar parti serta 9 parti komponen sudah meninggalkan BN, Najib dilihat cuba memujuk mereka dengan mengatakan, perjuangan tidak semuanya melalui jalan manis, sebaliknya sesekali akan berhadapan ujian berliku atau jalan yang buntu.
“Allah letakkan ujian sangat besar untuk melihat jika kita masih mempunyai kesungguhan untuk menghidupkan perjuangan asal UMNO,” kata beliau ketika berucap dalam sebuah majlis berbuka puasa di Pekan, semalam.
Najib oh Najib…tak usahlah terus berdrama lagi yang seolah-olah dirinya tidak bersalah di sebalik UMNO dan BN kalah pilihanraya serta kehilangan kuasa.
Lebih baik beliau mengaku saja bahawa sebahagian besar punca kekalahan UMNO dan BN dalam pilihanraya lalu adalah berpunca daripada masalah dirinya sebagai Perdana Menteri.
Najib juga hendaklah sedar bahawa ada perbezaan antara ujian dengan bala, walaupun kedua-duanya kelihatan hampir sama.
Perjuangan yang berasaskan kebenaran dan kebaikan, apabila datang halangan, cabaran atau dugaan, meskipun kadang-kadang sehingga menyebabkan kehilangan nyawa, ia adalah satu bentuk ujian daripada Tuhan.
Para Nabi dan Rasul misalnya, bukan sedikit cabaran yang mereka hadapi, tetapi dengan kecekalan dalam meneruskan perjuangan, mereka akhirnya akan mengecapi kejayaan di penghujungnya.
Tetapi, bagi kumpulan gangster, perompak, penyamun atau pengedar dadah misalnya, mereka juga menghadapi cabaran, halangan atau dugaan yang bukan saja biasanya menyebabkan kehilangan nyawa, bahkan kadangkala sehingga kumpulan itu berpecah dan berkubur akhirnya.
Meskipun mungkin mereka juga mengatakan ianya sebagai ujian, bolehkah akal kita menerimanya?
Begitu juga dalam konteks Najib dan UMNO sekarang ini.
Di mana logiknya apa yang dihadapi UMNO ketika ini sebagai ujian sedangkan dalam akaun peribadi Najib terbukti pernah ada wang sebanyak RM2,600 juta yang dipercayai berpunca daripada wang curi 1MDB?
Di mana logiknya apa yang dihadapi UMNO ketika ini sebagai ujian sedangkan di kondo anak Najib ditemui wang tunai dalam 26 jenis matawang sebanyak RM114 juta, 284 kotak beg tangan mewah, beratus kilo jongkong emas dan puluhan beg mengandungi barang kemas serta intan permata?
Di mana logiknya apa yang dihadapi UMNO ketika ini sebagai ujian jika di dalam  sebahagian 37 beg yang dirampas polis di kondo anaknya dikatakan turut ditemui 433 utas jam tangan mewah yang kesemuanya bernilai hampir RM80 juta?
Pernahkah ada memimpin yang berjuang atas kebenaran dan kebaikan mempunyai rekod kekayaan dan “kegilaan” seperti itu?
Dengan perlakuan Najib dan keluarganya yang sedemikian rupa ketika beliau diamanahkan memimpin UMNO dan menjaga negara ini yang sepatutnya dilakukan dengan jujur serta penuh tanggungjawab dan akhirnya, dengan izin Tuhan, rakyat memberi hukuman kepada UMNO dan BN dalam pilihanraya 9 Mei lalu sehingga hilang kuasa, masihkah beliau mahu menafikan ia bukan suatu bala?
Tanggapan Najib bahawa UMNO yang kalah pilihanraya dan hilang kuasa serta bergelut untuk bangkit semula sedang menghadapi ujian Tuhan barangkali boleh diterima jika semua kecurangan dan kekayaan luar biasa itu tidak pernah dilakukannya.
Atau tafsiran Najib itu lebih memperlihatkan beliau masih belum insaf atas segala salah laku dan kecurangannya selama ini?
(ShahbudinHusin
 14/06/2018).

0

0

votes
Article Rating
Kongsikan artikel ini


SELAMAT HARI RAYA AIDIL FITRI

Selamat Hari Raya, Maaf Zahir dan Batin  kepada seluruh pembaca dan penjenguk blog ini tidak kira di mana juga berada.

 Kepada yang beragama Islam, sambut dan raikanlah Hari Raya ini dengan rasa gembira sebagai tanda kemenangan setelah sebulan melakukan ibadah puasa.

 Kepada yang bukan beragama Islam, sama-samalah juga meraikannya dalam konteks persahabatan dan masyarakat berbilang kaum negara ini, sambil turut bercuti bersama keluarga dan kawan-kawan.

 Keindahan Hari Raya akan lebih terasa jika kita dapat meraikannya bersama keluarga dan dengan seramai mungkin kawan-kawan dari pelbagai kaum dan agama atas semangat persaudaraan sesama manusia.

 Sekali lagi, Selamat Hari Raya, Maaf Zahir dan Batin.
(ShahbudinHusin 15/06/2018)

0

0

votes
Article Rating
Kongsikan artikel ini


UMNO TAK UBAH UMPAMA "JANTAN KABARET"

 Dulu ramai yang percaya UMNO adalah parti keramat dan kerana kekeramatannya itu, ia dipercayai tidak akan kalah pilihanraya dan tetap kekal berkuasa buat selama-lamanya.

 Najib Razak sendiri pun mungkin ada kepercayaan yang sama. Jika dalam hatinya ada kepercayaan bahawa UMNO boleh ditolak pengundi, tentu lebih awal beliau sudah melarikan wang tunai, barang kemas, intan permata, jam-jam mewah, jongkong emas dan 284 kotak mengandungi beg tangan mahal milik isterinya, Rosmah Mansor sebelum keputusan pilihanraya diumumkan.

 Ternampak ganjil beliau mahu membiarkan semua itu ditemui oleh pihak polis bersama hilangnya jawatan Perdana Menteri yang disandangnya dan kemudian menjadi bahan utama media serta tontonan ramai di media sosial.

 Meski diserang hebat oleh Tun Mahathir Mohamad, barangkali kerana percaya UMNO masih keramat dan tidak mungkin ditolak pengundi, maka itulah yang menyebabkan beliau terus menyimpan semua kekayaan itu di rumahnya sehinggalah beliau sendiri turut disekat daripada meninggalkan negara.

 Tetapi, dengan kalahnya UMNO dan hilangnya kuasa BN buat pertama kali dalam sejarah pemerintahan negara, semua sedar parti itu tidak ada keramatnya sama sekali.

 UMNO kekal berkuasa hanyalah kerana bersama kuasa pemerintahan yang ada padanya ia memiliki wang tanpa had yang menjadikan semua orang terpana dan melihatnya sebagai mulia.

 Sebab itu, sebaik saja BN kalah pilihanraya dan UMNO hilang kuasa, satu demi rakan-rakan yang selama ini setia mula menjauhkan diri dan meninggalkannya.

 Sementara semua parti di Sabah dan Sarawak sudah menjauhkan diri daripada UMNO dan keluar BN, rakan-rakan komponen lain seperti MCA dan Gerakan pula mula menampakkan sikap kritikal mereka, malah ada yang berkata mereka yang sepatutnya mengusir UMNO keluar BN.

 Hakikatnya, UMNO tanpa kuasa langsung tidak bernilai apa-apa dan bagi sesiapa.

 Sebagai perbandingan, UMNO sebenarnya tidak ubah seperti “jantan kabaret”  yang ketika ia sihat, muda, berharta dan banyak wang, semua orang mahu mendekati dan memujanya.

 Namun, sebaik saja tidak lagi popular, usia menginjak tua dan tiada wang serta harta, bukan saja kekasih dan kawan-kawan menjauhkan diri, malah isteri yang dinikahi atas dasar kekayaannya juga akan  meninggalkannya.

 Itulah realiti UMNO sebenarnya.
(ShahbudinHusin 14/06/2018)

0

0

votes
Article Rating
Kongsikan artikel ini


PENULIS YANG MEMUJI-MUJI ZAHID HAMIDI MUNGKIN ZAHID HAMIDI SENDIRI

 Menjelang 17 Jun ini di mana ia merupakan tarikh akhir untuk mendaftarkan diri bagi merebut jawatan MT UMNO dan pemilihan akan diadakan pada 30 Jun, Tengku Razaleigh Hamzah dilihat mula menunjukkan kesungguhan untuk bertanding jawatan Presiden UMNO.

 Jika akhirnya Ku Li mendaftarkan dirinya untuk bertanding jawatan tersebut, bermakna beliau akan berhadapan dengan Pemangku Presiden UMNO, Zahid Hamidi.

 Ketika ini juga Ku Li mula mendapat sokongan yang kian memberangsangkan  di mana setiap hari – pagi, petang dan malam – ada saja rombongan pemimpin UMNO daripada seluruh negara yang datang menemuinya.

 Hasrat mereka hanya satu, mahu Ku Li menjadi Presiden UMNO untuk menghadapi cabaran PRU15 lima tahun datang kerana hanya imej bersih beliau yang dirasakan mampu menjana kemenangan bagi parti yang baru ditimpa kekalahan itu.

 Sokongan yang makin melebar terhadap Ku Li itu sekaligus menggambarkan ramai pimpinan UMNO seluruh negara tiada keyakinan terhadap Zahid Hamidi.
Zahid Hamidi yang dilihat tebal dengan DNA Najib Razak di tubuh dan pembuluh darahnya dianggap hanya menyukarkan usaha untuk menggembalikan kemenangan jika beliau dipilih sebagai Presiden UMNO.

 Ramai juga yang beranggapan, setelah Najib meletak jawatan dan Hishammuddin Hussein tidak bertanding apa-apa jawatan, Zahid Hamidi juga sepatutnya mengundurkan diri sebagai tindakan bertanggungjawab bersama terhadap kekalahan UMNO dan BN dalam pilihanraya 9 Mei lalu.

 Namun demikian, menghadapi kemungkinan besar dicabar oleh Ku Li itu, dalam sehari dua ini tiba-tiba muncul dua artikel atau rencana berturut-turut yang memuji-muji Zahid Hamidi dan memperlekeh bekas Menteri Kewangan itu.

 Tulisan pertama yang disiarkan di portal Malaysiakini semalam  bertajuk “Zahid Hamidi ada kelebihan” yang ditulis oleh Johan Iskandar.

 Mengikut catatan di penghujung rencana, Johan Iskandar kononnya ialah penganalisis politik tempatan yang mengikuti perkembangan politik Malaysia sejak tahun 1970an.

 Oleh kerana saya sendiri adalah penulis, sejujurnya saya tidak pernah mendengar ada penulis bernama Johan Iskandar atau pernah terbaca  tulisannya  di mana-mana media sebelum ini.

 Kemudian, carian di google dan wikipedia juga tidak terdapat sebarang maklumat mengenai Johan Iskandar atau ada tulisan-tulisan lamanya yang kononnya beliau adalah penganalisis politik sejak 1970an lagi.
Jika benar Johan Iskandar adalah penganalisis politik sejak tahun 70an, mengapa rencana lama atau namanya tiada kedapatan dalam google dan wikipedia?

 Jadi, siapa Johan Iskandar itu?

 Hari ini, juga di portal Malaysiakini, muncul satu lagi tulisan yang memuji-muji Zahid Hamidi dan sekali lagi memperlekeh Ku Li untuk merebut jawatan Presiden UMNO.

 Artikel kali ini yang bertajuk “Zahid waris tiga zaman” ditulis oleh penulis yang kononnya bernama Halimah Basiron.

 Berdasarkan catatan di hujung rencana, Halimah Basiron dikatakan seorang pemimpin NGO dan kini pemerhati politik tempatan.

 Sama seperti Johan Iskandar, carian di google dan wikipedia juga tidak menemui sebarang maklumat mengenai manusia bernama Halimah Basiron itu.

 Siapakah beliau sebenarnya?
Ketika saya masih mempunyai hubungan baik dengan Zahid Hamidi dan kerap berkunjung ke pejabatnya suatu ketika dahulu, bekas Timbalan Perdana Menteri itu pernah memberitahu, beliau sebenarnya kerap menulis di beberapa akhbar tempatan mengenai perkembangan politik semasa (ketika itu belum ada internet lagi) tetapi dengan menggunakan pelbagai nama samaran.

 Katanya, beliau menulis itu untuk menzahirkan pandangannya mengenai sesuatu perkara, tetapi tidak sesuai menggunakan nama sebenar berikutan dirinya mempunyai jawatan dalam parti dan juga kerajaan.

 Berkaitan itu dan kebetulan sehari dua ini tiba-tiba muncul dua nama yang agak asing dalam dunia penulisan – Johan Iskandar dan Halimah Basiron – tetapi seolah-olah macam banyak tahu tentang perkembangan politik negara masa lalu dan subjeknya pula memuji-muji Zahid Zahid serta memperlekeh Ku Li yang mungkin mencabarnya bagi merebut jawatan Presiden UMNO, tidak mustahil penulis sebenar kedua-dua artikel itu ialah Zahid Hamidi sendiri.

 Zahid Hamidi nampaknya mula rasa kepanasan dengan kemunculan Ku Li, lalu terpaksa menggunakan “Johan Iskandar dan Halimah Basiron” untuk memuji-muji Zahid Hamidi.

 Mungkinkah sehingga 30 Jun ini lebih banyak nama samaran lain akan muncul, tetapi isinya semua sama – memuji dan memuja Zahid Hamidi?
(ShahbudinHusin 15/06/2018)

0

0

votes
Article Rating
Kongsikan artikel ini


APAKAH ZAHID HAMIDI AKAN MENEMUI TUN MAHATHIR SEKALI LAGI?

Tidak lama selepas kalahnya BN dan Zahid Hamidi dilantik sebagai Pemangku Presiden UMNO, beliau telah mengambil inisiatif menemui Perdana Menteri, Tun Mahathir Mohamad.
Menurut Tun Mahathir, Zahid Hamidi menemuinya untuk meminta nasihat berhubung apa yang berlaku kepada UMNO sehingga parti itu ditolak dalam pilihanraya yang lalu.
“Dia nak tahu macam mana nak uruskan UMNO. Jadi, saya berterus-terang bahawa UMNO sudah mengkhianati orang Melayu.
“Saya ingatkan kepadanya, kita tubuhkan UMNO untuk tolong orang Melayu, tetapi kini UMNO telah berubah dan lebih mengutamakan kekayaan diri.
“Sebab itu UMNO dibenci sekarang ini. Dulu UMNO dipandang mulia, kini sudah dipandang jijik,” kata Tun Mahathir berhubung pertemuannya dengan Zahid Hamidi itu.
Hakikatnya, tindakan Zahid Hamidi itu memperlihatkan beliau tiada idea untuk memimpin dan memulihkan UMNO sehingga terpaksa berjumpa dengan Tun Mahathir yang telah berjaya mengalahkan UMNO dan BN tentang bagaimana untuk mengembalikan semula kekuatan parti itu.
Kini, Zahid Hamidi akan berdepan dengan Tengku Razaleigh yang sah akan mencabarnya bagi jawatan Presiden UMNO dalam pemilihan pada 30 Jun depan.
Adalah dijangkakan pertandingan kali ini akan menyaksikan persaingan yang sengit.
Pada pemilihan jawatan Presiden UMNO pada 1987, Tun Mahathir telah berjaya menewaskan Tengku Razaleigh atau Ku Li dengan majoriti 43 undi.
Dalam hal ini, apakah Zahid Hamidi akan menemui Tun Mahathir sekali lagi untuk meminta petua dan cara bagaimana untuk menewaskan Ku Li?
(ShahbudinHusin 16/06/2018)

0

0

votes
Article Rating
Kongsikan artikel ini


BERI PELUANG KEPADA KU LI, MEMILIH ZAHID HAMIDI JADI PRESIDEN SEPERTI
UMNO MEMILIH "JALAN MATI"

Ahli Parlimen Gua Musang, Tengku Razaleigh Hamzah kini sah bertanding mencabar Zahid Hamidi bagi jawatan Presiden UMNO.
Kesediaan beliau bertanding merupakan peluang terbaik untuk UMNO memulihkan imejnya dan memberi harapan memenangi PRU15 akan datang.
Kali terakhir UMNO membenarkan pertandingan bagi jawatan Presiden UMNO ialah pada 1987 di mana ketika itu Ku Li bertanding menentang Tun Mahathir Mohamad dan beliau kalah dengan kekurangan 43 undi.
Selepas itu, tidak pernah ada lagi pertandingan bagi jawatan tertinggi UMNO. Secara kebetulan, setelah UMNO hilang kuasa dan BN kalah pilihanraya pada 9 Mei lalu, pertandingan jawatan tertinggi dibuka semula dan Ku Li sekali kali kembali dengan langkah untuk menduduki kerusi Presiden UMNO yang gagal digenggamnya sebelum ini.
Jika UMNO ingin memberi cabaran kepada Pakatan Harapan dan mungkin mempunyai peluang untuk menang pilihanraya dalam tempoh lima tahun akan datang, Ku Lilah orang yang sesuai menggalas tanggungjawab tersebut.
Harus diingat bahawa sebab utama kekalahan UMNO dan BN dalam pilihanraya lalu ialah Najib Razak. Beban beliau sekurang-kurangnya menyumbang 70 peratus kepada punca kekalahan itu.
Jika dalam pilihanraya lalu bukan Najib yang menjadi Presiden UMNO dan Perdana Menteri, kekalahan BN barangkali dapat dielakkan. Tetapi, apa kan daya, semuanya sudah terlambat.
Lantaran itu, kalahnya UMNO dan BN bukan saja harus diletakkan beban pertanggungjawabannya kepada Najib, tetapi juga kepada pemimpin-pemimpin kanan UMNO yang menyokong sepenuh hati kepada bekas Perdana Menteri itu.
Oleh kerana Zahid Hamidi yang merupakan orang nombor dua dalam parti dan kerajaan ketika kalahnya UMNO dan BN, malah beliau juga dilihat mempunyai DNA Najib yang pekat kerana karier politiknya bermula dengan menjadi Setiausaha Politik bekas Perdana Menteri terburuk dalam sejarah negara itu, beliau sepatutnya turut mengundurkan diri bersama-sama dengan Najib.
Rakyat dan pengundi sudah terlalu benci kepada Najib dan telah menolaknya dalam pilihanraya yang lalu. Bermakna, sekiranya Zahid Hamidi yang akan menerajui UMNO, DNA Najib akan terus kekal berada dalam parti itu.
Adalah mustahil, setelah rakyat menolak Najib, mereka kemudiannya sedia memilih Zahid Hamidi yang merupakan orang paling rapat kepada bekas Perdana Menteri tersebut.
Oleh kerana Zahid Hamidi dilihat bakal bergandingan dengan Annuar Musa, manakala Ku Li dengan Mohamad Hassan bagi pertandingan kali ini, imej team Zahid/Annuar terlihat lebih buruk di mata umum kerana kedua-duanya adalah penyokong kuat, pengampu dan pembodek Najib sebelum ini.
Untuk memberi ruang dan peluang yang terbuka kepada kemenangan, Presiden UMNO dan Timbalan Presidennya mestilah mereka yang jauh atau bebas daripada DNA Najib.
Ku Li bukan saja mempunyai imej yang bersih, malah paling sesuai untuk berhadapan dengan Tun Mahathir atau Anwar Ibrahim dalam pilihanraya umum akan datang.
Sebaliknya, Zahid Hamidi hanyalah  “budak mentah” yang tiada taring dan tidak mampu menggamit sokongan rakyat pelbagai lapisan jika mahu berhadapan dengan Tun Mahathir atau Anwar.
UMNO sudah kalah dan BN telah kehilangan kuasa. Kesediaan Ku Li menawarkan diri bertanding Presiden UMNO bukan saja patut dialu-alukan, bahkan seharusnya diberikan kemenangan oleh seluruh perwakilan UMNO jika mereka mahu “ada sinar di hujung terowong” untuk parti itu kembali berkuasa semula.
Mengenepikan Ku Li dan memenangkan Zahid Hamidi hanya menjadikan UMNO akan menuju “jalan mati” dalam perjuangannya mencari kemenangan. Sebagaimana rakyat menolak Najib, mereka juga akan menolak pemimpin yang ada DNA Najib.
Malah, satu-satunya yang akan tersenyum lega jika Zahid Hamidi menjadi Presiden UMNO hanyalah Anwar Ibrahim yang bakal menjadi Perdana Menteri ke-8 kerana dengan ketidakmampuan Zahid Hamidi itu,  beliau mampu berada lebih lama lagi menguasai Putrajaya.
(ShahbudinHusin 16/06/2018).

0

0

votes
Article Rating
Kongsikan artikel ini


EHH…EHH…SOMBONGNYA!!

Unit Komunikasi Strategik UMNO menasihatkan pihak lain selain ahli UMNO agar tidak mencampuri urusan pemilihan pucuk pimpinan parti itu yang akan berlangsung pada 30 Jun ini.

 Ehh..ehh…sombongnya!!

 Pertama, siapa ketua kepada unit tersebut dan sejak bila ia wujud?

 Kenapa sebelum ini tidak pernah kedengaran wujudnya Unit Komunikasi Strategik UMNO?

 Adakah unit ini hanya diwujudkan setelah UMNO hilang kuasa dan BN kalah pilihanraya?

 Kedua, sejak bila UMNO menjadi begitu tertutup sehingga orang lain tidak boleh ambil tahu mengenai perkembangannya?

 Adakah ia parti untuk orang-orang Melayu atau sebuah syarikat sendirian berhad?

 Jika orang luar dan bukan ahli tidak boleh ambil tahu mengenai UMNO, apakah parti itu selama ini memperolehi kuasa hanya dengan sokongan ahli-ahlinya saja?

 Ketiga, adakah selama ini ahli UMNO dan media milik UMNO tidak pernah mencampuri urusan pemilihan parti-parti lain?

 Jika mereka boleh sibuk-sibuk dengan urusan parti lain, kenapa pula orang lain tidak boleh ambil tahu berkaitan pemilihan UMNO?

 Keempat, kenapa UMNO masih tak sedar diri dan terus mahu menyombong diri?

 Adakah ia mahu lebih lama menjadi pembangkang?

 Setelah ditolak rakyat sehingga hilang kuasa pun masih nak sombong lagi?
(ShahbudinHusin 17/06/2018)

0

0

votes
Article Rating
Kongsikan artikel ini


TIGA PENJURU – SIAPA MENANG, SIAPA KECUNDANG?

Pertandingan merebut jawatan Presiden UMNO pada pemilihan 30 Jun ini bakal menyaksikan persaingan tiga penjuru apabila Khairy Jamaluddin mengesahkan penyertaannya di saat-saat akhir, hari ini.
Ini bermakna Zahid Hamidi yang memangku jawatan Presiden UMNO akan dicabar oleh Tengku Razaleigh Hamzah dan juga Khairy Jamaluddin.
Dengan pertandingan tiga penjuru yang menyamai apa yang berlaku seperti dalam PRU14 baru-baru, siapa menang dan siapa kecundang tentu saja semakin sukar diramalkan.
Siapakah pilihan perwakilan kali ini – Zahid Hamidi, Ku Li atau KJ?
Jika mahu disamakan pertandingan ini seperti persaingan PRU14 lalu, siapakah yang boleh diumpamakan sebagai BN, Pas Pakatan Harapan dan Pas?
Adakah Zahid Hamidi umpama BN, Ku Li umpama Pakatan Harapan dan KJ umpama Pas?
Atau adakah Zahid Hamidi umpama BN, KJ umpama Pakatan Harapan dan Ku Li umpama Pas?
(ShahbudinHusin 17/06/2018)

0

0

votes
Article Rating
Kongsikan artikel ini


BENARKAH POLITIK WANG MASIH WUJUD MESKIPUN UMNO TIDAK LAGI BERKUASA?

 UMNO dan wang barangkali sudah terlalu sukar untuk dipisahkan, biar pun parti itu tidak lagi mempunyai kuasa sebagai kerajaan ketika ini.

 Menjelang pemilihan pucuk pimpinan UMNO pada 30 Jun depan, sekarang ini sudah pun terdengar desas-desus tentang adanya calon yang menggunakan kuasa wang untuk memenangi pertandingan.

 Seorang calon yang bertanding jawatan tertinggi UMNO dipercayai  mula melakukan aktiviti tersebut di sebuah negeri sejak sebelum ketibaan Hari Raya Aidil Fitri lagi.

 Calon berkenaan dikatakan menyerahkan sejumlah wang kepada pemimpin tertentu di peringkat bahagian yang merupakan penyokongnya untuk diagih-agihkan kepada ketua-ketua cawangan UMNO sebagai duit belanja Hari Raya.

 Dipercayai mereka menerima sejumlah wang antara RM100 dan RM150 untuk memastikan sokongan kepada calon berkenaan yang sudah mengesahkan bertanding salah satu jawatan tertinggi UMNO.
Adakah di negeri-negeri lain juga berlaku amalan politik wang itu?

 Bagaimanapun, perkembangan di saat-saat akhir nanti tidak mustahil memperlihatkan lebih ramai calon akan turut menabur wang bagi memastikan kemenangan masing-masing.

 Jika seorang calon mula menggunakan wang dan pesaingnya terasa tertinggal di belakang, mereka akhirnya turut tiada pilihan selain menggunakan wang untuk memastikan kemenangan berada dalam genggaman.

 Dengan fenomena ini, yang menjadi persoalan ialah apakah undi perwakilan akhirnya nanti berdasarkan kelayakan, “track record” calon dan untuk menyelamatkan parti atau berdasarkan berapa banyak wang yang diberikan?

 Adakah juga nanti hanya calon yang sedia melaburkan banyak wang saja akan memenangi pertandingan, manakala yang tidak sedia berbuat demikian, meskipun berkelayakan dan ada “track record” yang baik, akan terus tersisih dan gagal memenangi sebarang jawatan?

 Apakah kehilangan kuasa dan kalah pilihanraya baru-baru ini tidak memberi apa-apa pengajaran kepada para pemimpin UMNO dalam mengejar jawatan yang mereka idamkan?

 Bagaimanakah rupa bentuk kepimpinan UMNO selepas ini dan untuk menghadapi fasa perjuangan yang seterusnya jika amalan politik wang masih lagi berterusan dan sama seperti dahulu?
(ShahbudinHusin 18/06/2018)

0

0

votes
Article Rating
Kongsikan artikel ini


HANYA KU LI TIADA BEBAN BAGASI, ZAHID HAMIDI ATAU KJ MASING2 ADA
MASALAH TERSENDIRI

 Walaupun ada tujuh orang yang dilaporkan telah menghantar borang pencalonan untuk bertanding jawatan Presiden UMNO pada pemilihan 30 Jun depan, persaingan sebenar adalah antara tiga calon saja.

 Mereka ialah Zahid Hamidi, Tengku Razaleigh Hamzah dan Khairy Jamaluddin Abu Bakar.

 Empat lagi calon yang turut menghantar borang pencalonan tidak lebih sekadar suka-suka saja berbuat demikian dan tidak pun mengharapkan lebih daripada itu. Bahkan, kemenangan adalah paling menakutkan mereka.

 UMNO ketika ini bukan lagi parti yang ada kuasa dan sasarannya melalui pemilihan pucuk pimpinan kali ini ialah untuk memberi saingan yang sebaik-baiknya kepada Pakatan Harapan dalam pilihanraya umum akan datang, meskipun realitinya untuk menggapai kembali kuasa ternampak sangat sukar berikutan kekotoran parti itu sendiri dan tindakan semua parti di Sabah dan Sarawak sudah keluar meninggalkan BN.

 Untuk itu, jawatan Presiden UMNO haruslah disandang oleh pemimpin yang betul dan tidak dipertikaikan oleh rakyat. Kalau tidak, kekalahan BN akan lebih buruk lagi.

 Berbanding ketiga-tiga calon tersebut, mesti diakui bahawa hanya Tengku Razaleigh atau Ku Li merupakan pemimpin yang bersih, tiada beban bagasi dan boleh diterima oleh pelbagai lapisan masyarakat untuk berdepan dengan Pakatan Harapan.

 Ku Li bukan saja ada pengalaman sebagai Presiden Semangat 46 antara 1988 hingga 1996, malah jua juga pernah mengetuai pakatan pembangkang dalam dua pilihanraya umum iaitu pada 1990 dan 1995.

 Dengan yang demikian, dalam kedudukan UMNO sebagai pembangkang ketika itu, Ku Li tentu saja paling layak menerajui parti itu berbanding Zahid Hamidi atau KJ yang pengalamannya dalam UMNO hanya di waktu senang saja.

 Penerimaan orang Melayu dan bukan Melayu terhadap Ku Li juga dipercayai adalah baik berdasarkan “track record”  beliau selama berada dalam kerajaan sebelum ini.

 Meskipun sudah berusia, tetapi Ku Li masih muda hampir 12 tahun berbanding Tun Mahathir Mohamad yang kini menjadi Perdana Menteri.

 Jika dalam PRU15 nanti, Pakatan Harapan akan dipimpin oleh Anwar Ibrahim yang akan mengambil alih jawatan Perdana Menteri daripada Tun Mahathir, bermakna Ku Li hanya lebih tua 10 tahun saja berbanding Ketua Umum PKR itu.

 Maka, tiada masalah sangat sebenarnya bagi Ku Li yang sudah berusia 81 tahun atau mencecah 85 tahun dalam PRU 15 nanti untuk melakar kejayaan sebagaimana yang dipernah dilakukan oleh Tun Mahathir pada usia 93 tahun.

 Beban bagi UMNO jika memilih Zahid Hamidi ialah ia sama saja seperti memberi semula jawatan Presiden UMNO itu Najib Razak. UMNO jika dipimpin oleh Zahid Hamidi  hampir tiada beza dengan sewaktu ia diketuai oleh Najib, malah ketika UMNO kalah pada pilihanraya 9 Mei lalu, saham utama kekalahan itu adalah perkongsian antara kedua-dua mereka.

 Dengan Najib bakal didakwa tidak lama lagi, Zahid Hamidi juga berisiko berdepan perkara yang sama. Beliau bukan saja mungkin disiasat atau didakwa atas hal-hal peribadi lama atau berkaitan urusan kementerian yang pernah diterajuinya, bahkan jika Najib didakwa berkaitan wang RM2,600 juta yang didakwanya merupakan derma daripada kerabat Diraja Arab Saudi, Zahid Hamidi pasti tidak akan terlepas kerana beliau pernah mengaku menemui waris keluarga penderma itu.

 Berdasarkan bukti antarabangsa bahawa wang tersebut sebenarnya berasal daripada dana 1MDB yang dicuri, mampukah Zahid Hamidi membukti atau menampilkan siapa waris keluarga Diraja Arab Saudi yang ditemuinya itu?

 Tidak mungkinkah beliau akan didakwa kerana berbohong atau bersubahat dengan Najib?

 Jika Zahid Hamidi akhirnya disiasat dan didakwa, tidakkah ini merupakan malang ketiga bagi UMNO setelah ia hilang kuasa dan kemudian bekas Presidennya, Najib dihadapkan di mahkamah?

 KJ juga ada beban bagasi di belakangnya kerana beliaulah punca bermulanya kemerosotan sokongan rakyat kepada UMNO melalui pelbagai karenah budak-budak tingkat 4 yang diketuainya ketika bapa mertuanya, Tun Abdullah Badawi menjadi Perdana Menteri dahulu.

 Disebabkan karenah KJ dan budak-budak tingkat 4 itulah Tun Mahathir keluar daripada persaraan dan mendesak pengunduran Tun Abdullah Badawi sehingga buat pertama kalinya BN hilang majoriti dua pertiga pada 2008 dan beliau kemudian setuju mengadakan peralihan kuasa kepada Najib pada 2009.

 Hakikatnya, jika KJ tidak menjadi menantu Tun Abdullah, bekas Perdana Menteri itu mungkin masih mampu menjadi pemimpin yang lebih stabil serta tidak menimbulkan kemarahan ramai, bahkan mungkin juga Tun Mahathir tidak keluar daripada persaraan dan menjadi penentangnya.

 Selain itu, KJ juga terlalu muda dari segi usia dan mentah pengalamannya. Berbanding pemimpin-pemimpin UMNO lain di mana kebanyakannya terdiri daripada bekas menteri, bekas menteri besar dan bekas ketua menteri yang bertanding jawatan timbalan presiden, naib presiden dan MT, KJ adalah paling muda di antara mereka.

 Sediakah “warlord-warlord”  itu berketuakan pemimpin yang lebih mudah dan mentah berbanding mereka?

 Dengan usia hanya 42 tahun dan berpengalaman sekadar menerajui kementerian paling junior, Kementerian Belia dan Sukan, jika menjadi Presiden UMNO, KJ juga barangkali hanya akan jadi “budak belasahan” kepada Tun Mahathir dan Anwar di arena politik negara menjelang PRU15 akan datang.
Lebih penting yang harus difikirkan oleh perwakilan ialah bolehkah orang yang pernah menjadi punca bermulanya merosotnya imej UMNO di mata rakyat dijadikan pemimpin utamanya?

 Secara kasarnya, antara ketiga-tiga calon itu, hanya Ku Li yang bukan saja berwibawa dan tiada beban bagasi yang menyulitkan UMNO untuk bangkit semula, manakala Zahid Hamidi dan KJ, masing-masing ada masalah mereka yang tersendiri yang memberi kelebihan kepada Pakatan Harapan untuk kekal memerintah negara dengan lebih lama.
(ShahbudinHusin 18/06/2018)

0

0

votes
Article Rating
Kongsikan artikel ini


DUA BERITA GEMBIRA BUAT RAKYAT MALAYSIA

 Dua berita ini – mengheret Najib Razak ke muka pengadilan berkaitan skandal 1MDB dan membuka semula kes pembunuhan Altantuya Sharibuu – ia adalah antara perkara yang paling ditunggu-tunggu oleh rakyat Malaysia selepas jatuhnya regim BN pada 9 Mei lalu.

 Dalam kes 1MDB, selepas lebih sebulan tumbangnya BN, ia kini paling dinanti-nanti oleh mereka yang menyokong Pakatan Harapan sehingga gabungan itu berjaya menjadi kerajaan menggantikan BN.

 Sebagaimana yang selalu disebut sebelum ini, antara keutamaan rakyat bersatu hati menumbangkan BN ialah untuk melihat skandal 1MDB dibongkar hingga ke akar umbi dan seterusnya Najib mesti diheret ke mahkamah serta dijatuhkan hukuman yang sewajarnya.
Pengakuan Perdana Menteri, Tun Mahathir Mohamad bahawa kerajaan ketika ini sudah mempunyai kes yang hampir sempurna terhadap Najib  berkaitan skandal 1MDB, tentu saja menambah kelegaan kepada penantian rakyat sejak lebih sebulan yang lalu.

 Dalam hal ini, kerajaan harus cepat menahan atau mendakwa Najib agar keyakinan rakyat terhadap Pakatan Harapan tidak pudar di pertengahan jalan.

 Lebih lama Najib dibiarkan bebas dan tidak didakwa, sambil beliau boleh ke sana ke mari dan memutar tajuk berita bagi menagih simpati, ia lama kelamaan mungkin mengundang simpati rakyat terhadapnya, meskipun hakikatnya skandal 1MDB yang terkait secara langsung dengannya, jika diteliti dengan mendalam betapa besarnya kecurian wang yang dilakukan, tidak ada sesiapa yang sudi memaafkan kesalahannya.

 Meskipun rakyat secara umumnya sedar kerana angkara 1MDBlah yang menyebabkan kehidupan mereka jadi sengsara dan dibebankan dengan pelbagai kesusahan yang menyulitkan lagi kehidupan, namun terlalu lama membiarkan Najib tidak didakwa boleh juga mengundang persoalan seolah-olah kerajaan tidak cukup bukti untuk mendakwanya.

 Namun, penjelasan Tun Mahathir bahawa pihak berkuasa sudah ada kes yang hampir sempurna terhadap Najib, secara tidak langsung bermakna bekas Perdana Menteri itu akan ditahan dan didakwa tidak berapa lama lagi.

 Ramai yang gembira dengan apa yang diperkatakan oleh Tun Mahathir ini.

 Begitu juga dalam kes pembunuhan Altantuya, perjalanan perbicaraan selama ini adalah memalukan negara kita. Tidak kita siapa mangsanya, perbicaran kes itu jelas memperlihatkan kita tidak cukup terpuji dalam menjunjung keadilan.

 Tidak pernah dalam kes yang melibatkan pembunuhan, motif mengapa Altantuya dibunuh dianggap tidak penting dan diabaikan dan pelakunya terus dihukum begitu saja.

 Meskipun Sirul Azhar Umar dan Azilah Hadri, dua anggota UTK yang menjadi pengiring kepada Najib (ketika beliau sebagai Timbalan Perdana Menteri) didapati bersalah, tetapi oleh kerana kedua-duanya tidak mengenali Altantuya, maka motif pembunuhan dan siapa yang mengarahkannya mestilah dicari.

 Mengabaikan motif pembunuhan samalah seperti menidakkan keadilan.

 Razak Baginda yang pada mulanya dituduh bersubahat, tetapi kemudian didapati tidak bersalah, tetapi persoalan paling misteri ialah mengapakah pihak pendakwaan tidak mengemukakan rayuan terhadap pembebasannya?

 Adakah pembebasan Razak Baginda menggembirakan pihak pendakwa, maka rayuan tidak dikemukakan?

 Bukankah pihak pendakwa sepatutnya hanya berasa gembira jika pihak yang dituduh disabitkan kesalahan dan bukannya jika dibebaskan?
Hari ini bapa Altantuya dilaporkan dibawa oleh peguamnya, Ramkarpal Singh untuk bertemu Peguam Negara, Tommy Thomas dan esok pula dengan Tun Mahathir.

 Kenyataan Ramkarpal bahawa petunjuk baru telah dikemukakan kepada Peguam Negara dan membayangkan ada petanda positif kes itu akan dibuka semula, ia adalah satu lagi berita gembira buat sesiapa jua yang mencintai keadilan.

 Dengan membuka semula kes itu, ia bukan saja dapat menegakkan keadilan dan memastikan mereka yang terlibat dihukum dengan sewajarnya, malah juga mampu memberi imej baik kepada negara di mata dunia.

 1MDB dan Altantuya, dua kes besar ketika Najib menjadi Perdana Menteri dan Timbalan Perdana Menteri, kini giliran rakyat untuk mengetuai kebenaran hakiki mengenainya.
(ShahbudinHusin 19/06/2018)

0

0

votes
Article Rating
Kongsikan artikel ini


WAKTU BERKEMPEN TERLALU SINGKAT, UMNO PATUT ANJUR DEBAT TERBUKA

Waktu berkempen bagi pemilihan pucuk pimpinan UMNO kali ini boleh dikata agak singkat dan pasti menyukarkan calon-calon yang bertanding untuk menjelajah ke negeri-negeri dan bahagian-bahagian untuk bertemu perwakilan.
Dengan tarikh tutup pencalonan pada 17 Jun lalu, manakala hari pengundian pada 30 Jun, bermakna waktu berkempen hanya ada kira-kira 12 hari saja.
Dengan itu, sudah tentu calon-calon yang bertanding terpaksa berkejar dengan masa untuk pergi ke negeri-negeri dan bahagian-bahagian bagi bertemu para perwakilan bagi merayu sokongan serta undi.
Terutama bagi bagi calon yang bertanding jawatan Presiden dan Timbalan Presiden UMNO misalnya, barangkali tidak memadai jika mereka sekadar berjumpa perwakilan dengan hanya membelanja makan atau minum petang semata-mata.
Setidak-tidaknya, bagi pesaing jawatan utama itu, mereka mesti mahu membentangkan visi, gagasan dan  apa yang mahu dilakukan jika diberi amanah memegang jawatan yang diidam-idamkan.
Visi, gagasan dan apa yang mahu dilakukan itu boleh jadi pula merangkumi soal ekonomi, politik, cara bertindak sebagai pembangkang, persediaan menghadapi pilihanraya dan macam-macam lagi.
Oleh kerana banyak topik yang mahu dibicara dan dibentangkan, jika dibiarkan setiap calon bergerak secara sendiri-sendiri, ia mungkin juga menimbulkan masalah kepada calon dan perwakilan cawangan-cawangan yang bakal memberikan undi mereka.
Selain boleh juga berkempen melalui media sosial, ibu pejabat UMNO dalam hal ini mungkin boleh mengatur debat atau forum terbuka, terutama di kalangan mereka yang bertanding jawatan Presiden dan Timbalan Presiden parti.
Debat atau forum terbuka itu sama ada diadakan di Kuala Lumpur yang siarannya dilakukan secara langsung melalui media sosial atau boleh juga diadakan mengikut zon seperti utara, selatan, tengah dan timur.
Dengan adanya debat atau forum yang disiarkan secara langsung melalui media sosial atau turut dihadiri oleh para perwakilan itu, mereka boleh menilai sendiri tahap kemampuan calon-calon yang bertanding berdasarkan penampilan tersebut.
Ini juga menjadikan lantai pertandingan terlihat adil bagi semua calon yang bertanding di mana mereka boleh menggunakan peluang dan ruang tersebut dengan sebaik-baiknya untuk berkempen dan menunjukkan kemampuan masing-masing.
Langkah ini juga sekaligus mampu membendung atau mengurangkan amalan politik wang yang mungkin berlaku dalam pemilihan kali ini.
(ShahbudinHusin 19/06/2018)

0

0

votes
Article Rating
Kongsikan artikel ini


DEBAT PRESIDEN UMNO – KJ SUDAH SETUJU, ZAHID HAMIDI BILA LAGI?

 Semalam, Tengku Razaleigh Hamzah mengemukakan cabaran berdebat kepada dua pesaingnya, Zahid Hamidi dan Khairy Jamaluddin menjelang pemilihan Presiden UMNO pada 30 Jun depan.

 Kalau saya sanggup membuat apa saja penjelasan kepada sebarang pertanyaan, yang lain-lain juga sepatutnya sedia membuat penjelasan yang sama, kata beliau dalam satu temubual dengan sebuah stesen televisyen.

 Sehubungan itu, Tengku Razaleigh atau Ku Li berharap Zahid Hamid dan KJ sedia menyahut cabarannya ini.
Sebelum itu, blog ini juga ada mencadangkan agar UMNO mengadakan debat atau forum terbuka bagi ketiga-tiga calon Presiden UMNO itu bagi melihat kemampuan masing-masing, selain untuk mengatasi kekangan masa berikutan tempoh berkempen hanya ada 12 hari saja.

 Yang lebih menarik, Menteri Komunikasi dan Multimedia, Gobind Singh Deo turut mengalu-alukan debat tersebut dan sedia memberi ruang siaran langsung di stesen tv milik kerajaan.

 Kalau mereka memerlukan platform, saya sedia membawanya ke perhatian RTM, tambah beliau lagi.

 Bagaimanapun, sehingga ini hanya KJ yang sedia menyahut cabaran debat yang dikemukakan oleh Ku Li itu.
Macam mana dengan Zahid Hamidi?

 Kenapa masih berdiam diri?

 Setuju atau tidak untuk berdebat dengan Ku Li dan KJ?
Setelah KJ menyatakan persetujuan dan RTM pula sedia menjadi platform siaran langsung, segala-galanya kini hanya menanti sama ada Zahid Hamidi bersetuju atau tidak dengan debat yang dicadangkan itu.

 Jika beliau setuju, tiada apa lagi halangan yang menanti daripada debat itu menjadi realiti.

 Beranikah Zahid Hamidi?
(ShahbudinHusin 20/06/2018)

0

0

votes
Article Rating
Kongsikan artikel ini


PH MESTI TERUS BONGKAR SKANDAL2 BN

 Teguran Anwar Ibrahim terhadap Menteri Kewangan, Lim Guan Eng agar tidak terus mendedahkan skandal serta salah laku kerajaan BN terdahulu dengan alasan akan menjejaskan sentimen pelabur, dengan jelas memperlihatkan Ketua Umum PKR itu melakukan satu lagi kesilapan dalam langkah politiknya.

 Setelah sebelum ini beliau dilihat tergesa-gesa untuk kembali ke arena politik selepas dibebaskan daripada penjara dan mendapat pengampunan, meskipun cadangan asalnya Tun Mahathir Mohamad akan melakukan peralihan kuasa kepadanya selepas tempoh dua tahun sekurang-kurangnya, tindakan terbaru Anwar ini seakan menunjukkan beliau begitu “ketagih”  untuk segera berkuasa semula.

 Sepatutnya, dalam kedudukan sekarang ini beliau menyokong sepenuhnya pentadbiran baru Pakatan Harapan dan tidak melakukan teguran secara terbuka kerana dirinya tidak mempunyai apa-apa jawatan dalam kerajaan.

 Yang berhak menegur menteri-menteri ialah Perdana Menteri dan Timbalan Perdana Menteri, manakala Anwar hanyalah suami kepada Timbalan Perdana Menteri.

 Maka, Anwar harus belajar untuk bersabar, sama seperti beliau harus sabar untuk kembali semula menjadi Ahli Parlimen.
Tetapi, dengan kapasitinya sebagai bakal Perdana Menteri ke-8 dan beliau sudah pun dimasukkan dalam kepimpinan Majlis Presiden Pakatan Harapan, apa juga teguran atau pandangan sebaik-baiknya hendaklah dilakukan melalui saluran tersebut.

 Keghairahan membuat teguran terbuka hanya menunjukkan Anwar ingin segera berkuasa kerana hanya bersama kuasa, seseorang itu berkuasa membuat teguran kepada sesiapa saja.

 Dalam konteks apa yang dilakukan oleh Guan Eng selama ini, beliau sebenarnya tidak melakukan apa-apa yang tidak wajar atas kapasitinya sebagai Menteri Kewangan, malah harus diberikan pujian.

 Apakah segala skandal dan kesalahan kerajaan lama BN harus disimpan dan didiamkan begitu saja?

 Jika tidak diberitahu dan didedahkan secara terbuka, bagaimanakah rakyat hendak tahu betapa buruknya regim pemerintahan BN terdahulu?

 Lagi pun, bukankah melalui segala skandal yang didedahkan itu, ia melibatkan kerugian berbilion ringgit wang rakyat dan rakyat berhak tahu mengenainya?

 Soal pendedahan demi pendedahan itu akan menakutkan pelabur juga sebenarnya tidak berbangkit kerana kerajaan yang mentadbir negara sekarang ialah Pakatan Harapan dan yang melakukan keburukan serta skandal terdahulu ialah BN.

 Dengan itu, apa yang dilakukan oleh Guan Eng dengan restu dan arahan Tun Mahathir dalam mendedahkan skandal demi skandal itu akan berupaya menambahkan lagi keyakinan pelabur terhadap kerajaan yang sedang memerintah sekarang.

 Ia bermakna, Pakatan Harapan tidak bersekongkol sama sekali dengan kekotoran kerajaan terdahulu dan ingin membersihkan semuanya dengan sebersih-bersihnya.

 Rakyat sendiri amat gembira dengan pendedahan demi pendedahan itu dan itulah salah satu sebab Najib Razak dijatuhkan dan BN ditumbangkan.
Malah, jika ditanya, pasti ramai yang mahu pendedahan skandal BN itu terus dilakukan serta pelakunya ditangkap dan dibawa ke muka pengadilan.
Sebagai Menteri Kewangan juga, hanya Guan Eng paling layak membuat pendedahan itu kerana segala skandal yang didedahkan adalah melibatkan wang rakyat yang terletak di bawah tanggungjawab kementeriannya.

 Jika BN terus mentadbir negara ini, pasti semua skandal itu akan tersimpan dalam almari atau dalam “fail merah” yang hanya boleh diketahui oleh pendurjananya sahaja.

 Adakah keengganan Anwar berkaitan pendedahan skandal itu memperlihatkan beliau masih ada simpati dan ingin melindungi Najib kerana Kementerian Kewangan adalah portfolio bekas Perdana Menteri itu sebelum ini?

 Siapakah yang sepatutnya kita simpati – Najib atau rakyat?
(ShahbudinHusin 20/06/2018)

0

0

votes
Article Rating
Kongsikan artikel ini


BUAT SEMENTARA INI, KERAJAAN MESTI SEKAT MUSA SAFRI DAN RAZAK BAGINDA
DARIPADA MENINGGALKAN NEGARA

 Harapan kita untuk melihat kes pembunuhan Altantuya Sharibuu dibuka atau dibicarakan semula nampaknya semakin cerah dan hanya selangkah saja lagi menuju kebenaran dan keadilan.

 Setelah bapa Altantuya bersama peguamnya, Ramkarpal Singh berjumpa dengan Peguam Negara, kemudian membuat laporan polis dan semalam bertemu dengan Perdana Menteri, Tun Mahathir Mohamad yang bersetuju kes itu dibuka semula, hakikatnya hanya masa saja yang menjadi penantian bilakah segala-galanya akan bermula.

 Selepas ini, sebaik saja Peguam Negara mengarahkan kes dibuka semula, maka siasatan dan seterusnya perbicaraan akan segera berjalan.

 Di akhirnya, yang diharapkan ialah keadilan dapat ditegakkan dan siapa yang mengarahkan pembunuhan itu dapat dihukum dengan sewajarnya.
Dalam laporan polis yang dibuat oleh bapa Altantuya bersama Ramkarpal, mereka jelas menamakan Musa Safri, bekas ketua pengiring Najib Razak yang merupakan pegawai atasan kepada Azilah Hadri Umar dan Sirul Azhar, sebagai individu yang harus disiasat dan diambil keterangannya.

 Dalam pembicaraan sebelum ini, pihak pendakwa mengatakan tiada keperluan untuk memanggil Musa Safri sebagai saksi, lantaran itu motif Altantuya dibunuh jadi tergantung dan misteri, meskipun kedua-dua anggota UTK yang menjadi pengawal Najib itu sudah dijatuhkan hukuman mati.

 Hanya dengan memanggil Musa Safri ke kandang saksi saja dapat diketahui mengapa Azilah dan Sirul melakukan pembunuhan tersebut.

 Adakah mereka diarahkan oleh Musa Safri untuk melakukan pembunuhan itu atau sebaliknya?

 Jika arahan itu wujud, siapakah pula yang mengarahkan Musa Safri berbuat demikian?

 Dalam kes berkaitan, Razak Baginda yang pernah dituduh bersubahat dan kemudian dibebaskan juga mesti dipanggil semula ke kandang saksi atau perbicaraan semula dilakukan terhadapnya.
Sebelum ini, apabila Razak Baginda dibebaskan, pihak pendakwa tidak mengemukakan rayuan sama sekali yang memberi gambaran pendakwa seolah-olah setuju dan berpuas hati dengan keputusan mahkamah itu.

 Apakah sebenarnya hubungan Razak Baginda dengan Altantuya?

 Mengapakah pada malam sebelum kematiannya, Altantuya didapati datang mahu berjumpa Razak Baginda dan membuat kecoh di pintu pagar rumahnya?

 Apakah yang dicarinya daripada Razak Baginda?
Untuk memastikan keadilan dan sama ada Najib atau sesiapa yang lain terlibat atau tidak dalam pembunuhan Altantuya atau apakah motif wanita Mongolia itu diletupkan dengan bom C4, Musa Safri dan Razak Baginda adalah dua individu sangat penting yang mesti dipastikan diambil keterangannya serta dibawa ke mahkamah.

 Oleh kerana hanya faktor masa yang akan menentukan bilakah kes ini akan dibuka semula, buat sementara waktu ini pihak berkuasa seharusnya segera menyekat Musa Safri dan Razak Baginda daripada meninggalkan negara ini.

 Mereka mesti dihalang daripada ke luar negara sepertimana langkah yang sudah diambil terhadap Najib, Rosmah, Arul Kanda, Irwan Siregar dan sederetan nama yang lain lagi.

 Jangan sampai Musa Safri dan Razak Baginda lebih dulu lari ke luar negara sehingga akhirnya tak dapat dikesan seperti Musa Aman dan Jamal Md Yunos yang masih hilang sampai hari ini di mana akhirnya keadilan yang ingin dicari tergendala sekali lagi.
(ShahbudinHusin 21/06/2018)

0

0

votes
Article Rating
Kongsikan artikel ini


KALAU SEMUA TAK TAHU, APA YANG NAJIB TAHU?

 Najib tak tahu wang dalam akaun peribadinya adalah daripada 1MDB…
Najib juga tak tahu daripada mana datangnya dana membeli barang kemas Rosmah…
 Najib turut tak tahu wang 1MDB diguna beli lukisan dan kapal layar mewah….
 Akhirnya, Najib jadi tak sangka bala besar menimpanya dalam pilihanraya lalu…
 Sejak kehilangan kuasa ini, watak Najib ternampak semakin menghairankan.

 Semua yang berlaku sebelum ini, terutama berkaitan 1MDB, beliau  seperti tak tahu belaka.

 Benarkah dia tak tahu?

 Kalau semua tak tahu, apa yang Najib tahu?

 Najib tahu tak dia pecat Muhyiddin Yassin, Shafie Apdal dan Mukhriz Mahathir kerana mereka mempersoalkan wang dalam akaun peribadinya itu?

 Najib tahu tak media sosial,  WSJ, Washington Post dan media antarabangsa lain sebelum ini banyak menyiarkan mengenai skandal 1MDB, sumber wang dalam akaun peribadinya dan pembelian barang-barang kemas untuk Rosmah?

 Masih tak tahu juga?

 Najib tahu tak bahawa beliau sebelum ini adalah Perdana Menteri, Menteri Kewangan dan Pengerusi Lembaga Penasihat 1MDB?

 Tahukah Najib beliau kini hanyalah bekas Perdana Menteri yang sudah kehilangan kuasa dan tempatnya diambil alih oleh Tun Mahathir Mohamad?

 Masih tak tahu lagi?

 Akhirnya, tahu tak beliau sekarang ini masih suami Rosmah dan bapa tiri kepada Riza Aziz?
(ShahbudinHusin 21/06/2018)

0

0

votes
Article Rating
Kongsikan artikel ini


PENJELASAN KHAIRUDDIN TENTANG DAKWAAN ZAHID HAMIDI BAHAWA TUN M YANG
JEMPUTNYA BERTEMU, BUKAN BELIAU MAHU BERJUMPA PERDANA MENTERI

 ZAHID HAMIDI KAKI PENIPU!! DIA YANG MERAYU NAK JUMPA TUN DR MAHATHIR MOHAMAD!! SAYA YANG BAWA BELIAU JUMPA PERDANA MENTERI!! BUKAN PERDANA MENTERI JEMPUT BELIAU!!

 Zahid hamidi ini semacam ‘iblis’ bertopengkan manusia!! Dia kaki penipu dan kaki pembelit!! Setiap tutur katanya kini penuh dengan pendustaan!!

 Sebenarnya zahid hamidi yang merayu nak berjumpa dengan tun dr mahathir mohamad!! Bukan beliau dijemput untuk berjumpa dengan perdana menteri!!

 Perdana menteri tidak perlu jumpa pemimpin ‘sampah’ macam zahid hamidi!! Zahid hamidi manusia ‘fasiq!!’ Depan cakap lain dan di belakang kata lain!!

 Saya tak tahu sampai bila zahid hamidi nak menipu rakyat!! Dia seorang yang berlatarbelakangkan agama!! Tapi perangai beliau terlalu hodoh!!

 Setiap tindak tanduk beliau berteraskan pada penipuan serta pembohongan!!

 Setelah merayu nak berjumpa dengan tun dr mahathir mohamad dan akhirnya saya susun untuk beliau bertemu dengan perdana menteri dan beliau diasak serta diserang oleh ahli-ahli umno khususnya di saat nak bertanding jawatan presiden parti; kini zahid hamidi ubah pula skrip pembohongannya itu!!

 Ucapan politiknya itu tidak berasas sama sekali!! Inilah kualiti pemimpin-pemimpin umno yang hanya bijak menipu ahli-ahlinya saja demi ‘survival’ politik mereka!!

 Untuk pengetahuan semua rakyat malaysia; tun dr mahathir mohamad tidak pernah meminta ahli-ahli parlimen umno untuk  lompat masuk parti PPBM!!

 Ini satu pendustaan zahid hamidi sepertimana beliau menipu 32 juta rakyat malaysia mengenai derma rm2.6 bilion dari kerabat arab saudi yang masuk ke dalam akaun peribadi najib tun razak!!

 Suruh zahid hamidi namakan siapa penderma kerabat arab saudi itu yang kononnya beliau sudah berjumpa sebanyak tiga kali?!

 Insya-Allah, saya akan buat laporan baru mengenai isu penderma kerabat arab saudi sepertimana yang ditipu oleh zahid hamidi pada pihak pdrm serta sprm dalam masa terdekat!!

 Biar saya berdepan dengan zahid hamidi di kamar mahkamah mengenai beberapa isu penipuan zahid hamidi!!

 Dalam masa yang sama; ahli-ahli umno jangan beri walaupun satu undi pada kaki penipu semacam zahid hamidi ini!!

 Hakikatnya, zahid hamidi adalah ‘sampah’ yang tidak layak sama sekali untuk menjawat jawatan presiden parti!!

 Sekali lagi ingin saya tegaskan bahawa zahid hamidi adalah seorang kaki penipu serta manusia ‘fasiq’ yang tidak layak untuk memimpin ummah!!

 Setiap umat islam bila pergi ke tanah suci Makkah akan bertambah insaf dan bertaqwa tetapi zahid hamidi pergi mengerjakan umrah balik ke Malaysia terus menipu!!

 Ikhlas dari;
 KHAIRUDDIN ABU HASSAN

0

0

votes
Article Rating
Kongsikan artikel ini


INI SUDAH LEBIH, JAMAL KINI BERANI MENCABAR PIHAK POLIS?

Pihak polis seharusnya menggiatkan lagi usaha untuk segera menangkap Jamal Md Yunus ini, sesuai dengam waran tangkap yang sudah dikeluarkan terhadapnya.
Tindakan terbaru beliau yang merupakan seorang pelarian, tetapi dengan berani membuat rakaman video dan meletakkan syarat tertentu untuk  menyerah diri, sebenarnya seolah-olah mencabar pihak polis yang sedang memburu dan mencari di mana beliau sedang bersembunyi.
Esok gua menang, lusa gua datang balai, katanya melalui video itu.
Tidakkah tindakan beliau ini sudah melampau?
Dalam pada itu, siapakah Jamal untuk meletakkan syarat seperti itu kepada polis?
Beliau ada kesalahan dan waran tangkap oleh mahkamah, maka tidak harus sama sekali beliau meletakkan apa syarat sekali pun kepada pihak berkuasa.
Sudahlah begitu, syaratnya pula langsung tidak munasabah iaitu hanya akan menyerah diri kepada polis sekiranya beliau menang jawatan Ketua Pemuda pada pemilihan esok, 23 Jun 2018.
Soalnya, bolehkah beliau menang?
Secara tidak langsung jika tidak menang, bermakna Jamal akan terus menghilangkan diri dan mungkin tampil lagi dengan beberapa rakaman video yang tidak diketahui di mana lokasi beliau berada.
Apakah pihak polis sedia dipermain-mainkan oleh manusia seperti ini?
Tidak kira di mana Jamal berada, di dalam negara atau sudah melarikan diri ke negara jiran, pihak polis mesti menjejakinya dengan segera dengan antaranya menyiasat rakan,  kenalannya atau ahli keluarganya yang mungkin masih selalu berhubung dengannya.
Seorang Exco Pemuda UMNO, Armand Azha baru-baru ini misalnya ada mengeluarkan kenyataan bahawa Jamal masih berada di dalam negara, malah dikatakan selalu berhubung dengan UMNO Bahagian Sungai Besar yang dipimpinnya.
Apa kata pihak polis siasat dan dapatkan maklumat daripada mereka itu?
(ShahbudinHusin 22/06/2018)

0

0

votes
Article Rating
Kongsikan artikel ini


KHAIRUDDIN CABAR ZAHID HAMIDI BERSUMPAH LAKNAT DI MASJID

 Penyangak zahid hamidi adalah kaki penipu serta manusia yang tidak berintegriti!!

 Sebab itu saya kata zahid hamidi ini iblis yang bertopengkan manusia!! Dia sanggup menipu dan berbohong semata-mata untuk memenangi jawatan presiden umno yang sudah tidak relevan itu!!

 Pada hakikatnya, zahid hamidi yang memohon untuk berjumpa dengan tun dr mahathir mohamad!! Manusia haprak ini kata dia sudah pun menunaikan solat istiqarah selama tiga hari berturut-turut serta dapat hidayah untuk berjumpa  dengan perdana menteri malaysia!!

 Atas dasar ini saya pun bertindak kearah menemukan zahid hamidi dengan perdana menteri!!

 Tun dr mahathir mohamad memang berat hati untuk berjumpa dengan penyangak zahid hamidi ini kerana beliau berpotensi untuk putar-belitkan fakta sebenar!!

 Perdana menteri malaysia sama sekali tidak menjemput zahid hamidi tetapi mantan timbalan perdana menteri ini yang merayu untuk berjumpa dengan tun dr mahathir mohamad!!

 Penyangak zahid hamidi menzahirkan hasrat pada saya untuk memberi sokongan pada kerajaan Pakatan Harapan dari luar!! Beliau sanggup bekerjasama dengan Pakatan Harapan yang telah memenangi pru14!!

 Sebab itu zahid hamidi merayu untuk berjumpa dengan tun dr mahathir mohamad bagi menzahirkan hasratnya itu!!
Ketika bertemu dengan saya; zahid hamidi turut menzahirkan pandangan agar tidak terlalu percaya pada percaturan politik dato seri anwar ibrahim dan dato seri azmin ali!!

 Namun, saya tetap berpendirian bahawa jangan sesiapa cuba untuk mengadu-domba seterusnya pecah belahkan pemimpin-pemimpin dalam Pakatan Harapan!!

 Dalam apa jua situasi; kami akan tetap pertahankan dato seri anwar ibrahim sebagai perdana menteri menanti yakni bakal perdana menteri malaysia yang ke lapan!!

 Kami juga akan tetap pertahankan dato seri azmin ali selaku tokoh pemimpin muda yang berwibawa dalam Pakatan Harapan!!

 Mana mungkin nak suruh pemimpin-pemimpin umno yang korup melompat masuk dalam mana-mana parti di bawah Pakatan Harapan kerana umno bakal membawa masuk virus korup yang boleh merosakkan kerajaan masakini!!

 Kenyataan zahid hamidi yang menyatakan tun dr mahathir mohamad menyuruh ahli-ahli parlimen umno melompat masuk PPBM amat tidak berasas sama sekali!!

 Penipuan zahid hamidi yang tidak boleh diterima oleh akal fikiran yang waras!!

 Dalam keadaan ‘desperado’ zahid hamidi sanggup berbohong demi untuk nak selamatkan peluang beliau bagi.memenangi kerusi presiden umno!!

 Ahli-ahli umno jangan biarkan diri mereka ditipu serta tertipu oleh penyangak zahid hamidi ini!!

 Pada pemilihan umno ini; saya ingin seru kepada ahli-ahli umno agar jangan beri walaupun satu undi pada zahid hamidi!!

 Jangan sama sekali lantik presiden yang kaki penipu!!

 Zahid hamidi adalah manusia hipokrit dan fasiq!! Imej agamanya amat ‘plastik!!’

 Dalam isu ini saya tetap pertahankan bahawa zahid hamidi yang merayu untuk berjumpa dengan tun dr mahathir mohamad!!

 Malahan, zahid hamidi juga memuat turun kenyataan dalam akaun facebook nya yang melafazkan kesyukuran dapat bertemu dengan tun dr mahathir mohamad di bulan ramadhan!!

 Apa lagi yang zahid hamidi nak menafikan?!

 Pada realitinya juga, zahid hamidi adalah ‘sampah’ yang tidak harus dilayan sama sekali kerana beliau terkenal dengan sikap putar belit yang amat kronik!!

 Tolong bagi tahu penyangak zahid hamidi bahawa saya bersedia untuk menjunjung kitab suci Al-Quran bersumpah laknat di mana-mana masjid sekalipun!!

 Yang Ikhlas,
 KHAIRUDDIN ABU HASSAN

0

0

votes
Article Rating
Kongsikan artikel ini


RUPANYA HANYA SETELAH UMNO HILANG KUASA, BARULAH SHAHRIZAT SEDAR DIRI
UNTUK PERGI….

Ketua Wanita UMNO, Shahrizat Jalil hari ingin mengumumkan persaraannya daripada dunia politik.
Sempena mesyuarat perwakilan secara serentak Pergerakan Wanita, Pemuda dan Puteri UMNO seluruh negara, beliau dilaporkan membuat keputusan mengundurkan diri  daripada semua jawatan di peringkat cawangan, bahagian dan juga kebangsaan.
“Satu perkara dalam politik, kita mesti tahu bila mahu pergi. Saya telah berada dalam politik terlalu lama.
“Inilah masanya untuk saya pergi bagi memberi laluan kepada wajah baru yang lebih muda dan lebih segar,” ujar Shahrizat lagi.
Hmmmm….rupanya hanya setelah UMNO hilang kuasa dan BN kalah pilihanraya, barulah beliau sedar untuk berundur dan bersara.
Kalau BN tidak kalah, adakah Shahrizat sedia berundur untuk memberi laluan kepada wajah baru yang lebih segar menerajui Wanita UMNO?
Andai BN masih berkuasa, pastilah Shahrizat masih lagi tercongok menjadi pengampu dan pembodek kuasa sebagaimana biasa, malah mungkin paling awal menuntut jawatan menteri sebagaimana yang pernah dijanjikan oleh Zahid Hamidi kepadanya.
Bagaimanapun, sambil menghormati keputusannya untuk bersara itu, mahu juga ditanya soalan, adakah hutang NFC yang melibatkan keluarganya dengan kerajaan sudah dijelaskan?
Setakat Mac lalu, dalam jawapan di Parlimen, Kementerian Kewangan mengesahkan NFC masih lagi berhutang sebanyak RM248 juta dengan kerajaan.
Bila nak bayar hutang tersebut?
(ShahbudinHusin 23/06/2018).

0

0

votes
Article Rating
Kongsikan artikel ini


ZAHID HAMIDI SERIUS MAHU BERDEBAT ATAU HANYA ACAH-ACAH NAK TUNJUK
BERANI?

Setelah dikecam banyak pihak kerana dianggap penakut dan tidak sedia membuka ruang kepada semangat keterbukaan setelah UMNO ditimpa kekalahan, Zahid Hamidi akhirnya dilaporkan bersetuju menyertai debat Presiden UMNO bersama Tengku Razaleigh Hamzah dan Khairy Jamaluddin pada 29 Jun ini.
Debat calon Presiden UMNO itu pada mulanya disarankan oleh Tengku Razaleigh atau Ku Li dan kemudian disambut positif oleh Khairy Jamaluddin atau KJ.
Ia dijadual diadakan di Astro Awani dan akan disiarkan secara langsung ke seluruh negara.
Bagaimanapun, Zahid Hamidi memberi syarat hanya akan berdebat dari Bagan Datuk kerana menurutnya, pada malam berkenaan beliau perlu berada bersama pada perwakilannya bagi tujuan pemilihan yang akan diadakan keesokannya harinya iaitu 30 Jun.
Jika bukan untuk memecah-belahkan UMNO kepada dua atau tiga, maka saya sanggup untuk bersiaran dari Bagan Datuk kerana saya tidak akan mengenepikan jemaah saya, kata beliau.
Melihat alasan dan syarat Zahid Hamidi ini, timbul persoalan adakah beliau benar-benar sanggup berdebat atau sekadar acah-acah nak tunjuk berani saja?
Jika benar-benar sanggup, mengapa ada syarat tertentu?
Logikkah debat diadakan dengan dua peserta, Ku Li dan KJ berada di Astro Awani di Kuala Lumpur, manakala Zahid Hamidi di Bagan Datuk?
Apakah Zahid Hamidi ingat beliau masih Timbalan Perdana Menteri dengan memberi syarat sedemikian yang sudah tentu memerlukan pihak Astro Awani menghantar peralatan penyiaran ke Bagan Datuk?
Bagaimana jika pihak Astro Awani tidak sedia memenuhi permintaan Zahid Hamidi itu kerana ia tentu saja melibatkan kos dan sebagainya?
Adakah dengan itu Zahid Hamidi akan menyalahkan Astro Awani kerana kegagalannya menyertai debat itu?
Lagi pun, jika Ku Li selaku Ketua UMNO Bahagian Gua Musang dan KJ sebagai Timbalan Ketua UMNO Rembau yang mana mereka perlu juga berada di bahagian masing-masing pada 30 Jun, tetapi masih sanggup berada di  Astro Awani untuk menjayakan siaran langsung debat tersebut, mengapa Zahid Hamidi tidak boleh melakukannya?
Mungkin jarak antara KL dengan Rembau agak dekat dan tiada masalah bagi KJ untuk kembali ke bahagiannya selepas debat tersebut, tetapi antara KL dengan Bagan Datuk dan KL dengan Gua Musang, mana lebih jauh?
Jika Ku Li boleh menghadirinya, mengapa Zahid Hamidi tidak boleh?
Apakah hanya Zahid Hamidi saja yang perlu bersama jemaah di bahagiannya pada malam sebelum pemilihan dan tidak bagi Ku Li dan KJ?
Apakah juga Zahid Hamidi hanya mampu berdebat sekiranya hanya ada ribuan ahli-ahli UMNO bersorak dan menyokong di belakangnya?
Cehhh….dah UMNO hilang kuasa pun mengada-ngada lagi. Kalau setuju, cakap sajalah setuju tanpa perlu meletakkan syarat tertentu.
(ShahbudinHusin 23/06/2018).

0

0

votes
Article Rating
Kongsikan artikel ini